Diari Oficial de la Generalitat Valenciana


Sumari del DOGV 9888, del 09-07-2024 (2024/6721)

ORDE 15/2024, de 5 de juliol, de la Conselleria d'Educació, Universitats i Ocupació, per la qual s'establixen les bases reguladores de les subvencions destinades a la integració sociolaboral de persones treballadores en situació d'exclusió social en empreses d'inserció i en empreses ordinàries de treball i s'atribuïx a les empreses d'inserció de la Comunitat Valenciana l'execució del servici de reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió) com a servici d'interés econòmic general.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9888

Data del DOGV
:   09-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6721

CVE
:   XCQF-B-7291-4498


Organisme emissor
:   Conselleria d'Educació, Universitats i Ocupació

Tipus de document
:   Ordre

Anàlisi jurídica

ORDE 15/2024, de 5 de juliol, de la Conselleria d'Educació, Universitats i Ocupació, per la qual s'establixen les bases reguladores de les subvencions destinades a la integració sociolaboral de persones treballadores en situació d'exclusió social en empreses d'inserció i en empreses ordinàries de treball i s'atribuïx a les empreses d'inserció de la Comunitat Valenciana l'execució del servici de reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió) com a servici d'interés econòmic general. [2024/6721]  
ÍNDEX  
  
Preàmbul  
Títol I. Disposicions generals i procediment  
Capítol I. Disposicions generals  
Article 1. Objecte  
Article 2. Definicions  
Article 3. Tipus de subvencions  
Article 4. Entitats beneficiàries de les subvencions  
Article 5. Destinatàries finals de les subvencions  
Article 6. Requisits generals de les beneficiàries i forma d'acreditació  
Article 7. Obligacions generals de les entitats beneficiàries  
Capítol II. Procediment general per a la concessió de les subvencions  
Article 8. Presentació de sol·licituds, termini i documentació  
Article 9. Procediment i criteris per a la concessió de les subvencions  
Article 10. Tramitació i resolució  
Article 11. Resolució d'incidències  
Article 12. Compatibilitat i concurrència de subvencions  
Article 13. Control de les subvencions  
Article 14. Justificació de les subvencions i forma de pagament  
Article 15. Reintegrament i minoració de les subvencions concedides. Procediment de reintegrament i procediment sancionador  
Títol II. Programa de subvencions a empreses d'inserció  
Capítol I. Requisits i obligacions de les empreses d'inserció  
Article 16. Requisits i obligacions específics per a las empreses d'inserció  
Capítol II. Subvencions destinades a les empreses d'inserció  
Secció 1a. Subvenció del cost salarial destinada a la creació o manteniment de llocs de treball ocupats per persones en situació d'exclusió social  
Article 17. Objecte  
Article 18. Destinatàries finals de les subvencions  
Article 19. Llocs de treball subvencionables  
Article 20. Quantia de la subvenció  
Secció 2a. Subvenció per a finançar els costos salarials i de Seguretat Social derivats de la contractació o manteniment de personal tècnic de suport sociolaboral en empreses d'inserció  
Article 21. Objecte  
Article 22. Destinatàries de la subvenció  
Article 23. Llocs de treball subvencionables  
Article 24. Quantia de la subvenció i ràtios de personal  
Secció 3a. Subvenció per a finançar els costos salarials i de Seguretat Social derivats de la contractació o manteniment de personal de suport a l'activitat productiva en empreses d'inserció  
Article 25. Objecte  
Article 26. Destinatàries de la subvenció  
Article 27. Llocs de treball subvencionables  
Article 28. Quantia de la subvenció i ràtios de personal  
Secció 4a. Subvenció per a finançar gastos per a la posada en marxa de les empreses d'inserció  
Article 29. Objecte  
Article 30. Destinatàries de la subvenció  
Article 31. Accions subvencionables i requisits  
Article 32. Quantia de la subvenció  
Secció 5a. Subvenció a la creació de nous llocs de treball vinculat a inversió fixa  
Article 33. Objecte  
Article 34. Destinatàries de la subvenció  
Article 35. Conceptes subvencionables  
Article 36. Requisits  
Article 37. Quantia de la subvenció  
Article 38. Obligacions de les entitats beneficiàries  
Secció 6a. Subvenció dels costos salarials de la gerència d'empreses d'inserció  
Article 39. Objecte  
Article 40. Destinatàries de la subvenció  
Article 41. Accions a desenvolupar  
Article 42. Quantia de la subvenció  
Títol III. Programa de subvencions a les entitats promotores de les empreses d'inserció  
Article 43. Objecte  
Article 44. Destinatàries de la subvenció  
Article 45. Llocs de treball subvencionables i requisits  
Article 46. Quantia de la subvenció  
Títol IV. Programa de subvencions a empreses ordinàries  
Article 47. Objecte  
Article 48. Destinatàries finals de la subvenció  
Article 49. Subvencions, requisits, obligacions i quantia  
Article 50. Exclusions  
Article 51. Obligacions  
Article 52. Liquidació i lliurament de l'ajuda  
Disposicions addicionals  
Disposició addicional primera. Normativa d'aplicació  
Disposició addicional segona. Compatibilitat amb el mercat interior: requisits i exclusions  
Disposició addicional tercera. Atribució del servici d'interés econòmic general de reintegració en el mercat laboral i inclusió social de persones en situació d'exclusió social, requisits i obligacions  
Disposició addicional quarta. Repercussió pressupostària  
Disposició addicional quinta. Models normalitzats  
Disposició addicional sexta. Protecció de dades  
Disposició addicional sèptima. Facultats d'execució  
Disposició derogatòria única  
Disposició final única. Entrada en vigor  
  
  
PREÀMBUL  
  
El Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, disposa que la competència en matèria de foment de l'ocupació correspon a la Conselleria d'Educació, Universitats i Ocupació.  
El Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, atribuïx a la Secretaria Autonòmica d'Ocupació, entre altres, les funcions de foment de l'ocupació, que les exercirà a través de la direcció de LABORA (Servici Valencià d'Ocupació i Formació, que té, entre les seues funcions, i d'acord amb la Llei 3/2000, de 17 d'abril, per la qual es crea este organisme, l'execució i el control de les polítiques actives d'ocupació i els programes que la componen en l'àmbit de la Comunitat Valenciana.  
El Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, dins de la conselleria esmentada, atribuïx a la Secretaria Autonòmica d'Ocupació les competències en matèria de treball, seguretat i salut laboral, cooperativisme i economia social, foment de l'ocupació, conciliació laboral, inspecció de treball, intermediació en el mercat laboral i relacions laborals, activitat i funcionament de LABORA Servici Valencià d'Ocupació i Formació (d'ara en avant, LABORA), que té entre les seues funcions, i d'acord amb la Llei 3/2000, de 17 d'abril, per la qual es crea el Servici Valencià d'Ocupació i Formació (DOGV 3737, 26 d'abril), l'execució i el control de les polítiques actives d'ocupació i els programes que la componen en l'àmbit de la Comunitat Valenciana, i exercix la direcció superior d'esta entitat.  
La Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana (DOGV 5447, 8 de febrer), es va publicar amb l'objectiu de regular els requisits, el registre i les mesures de foment de les empreses d'inserció qualificades i inscrites en el registre de la Comunitat Valenciana, com a mitjà d'inserció sociolaboral de persones en situació d'exclusió social.  
Posteriorment, i d'àmbit estatal, es publica la Llei 44/2007, de 13 de desembre, per a la regulació del règim de les empreses d'inserció (BOE 299, 14.12.2007), que partix de les mateixes premisses que la norma autonòmica i reconeix com a tret comú a quasi totes les situacions d'exclusió social la dificultat per a participar en els mecanismes habituals de formació i inserció laboral.  
El 16 de juny de 2009, i en desplegament de la Llei 1/2007, es publica el Decret 81/2009, de 12 de juny, del Consell, pel qual es dicten normes de desenvolupament per a la qualificació, registre i foment de les empreses d'inserció a la Comunitat Valenciana (DOGV 6036, 16 de juny).  
La Llei 31/2015, de 9 de setembre, per la qual es modifica i actualitza la normativa en matèria d'autoocupació i s'adopten mesures de foment i promoció del treball autònom i de l'economia social (BOE 217, 10 de setembre), va incloure en l'article tercer com a modificació de la Llei 5/2011, de 29 de març, d'economia social, la declaració dels centres especials d'ocupació i empreses d'inserció com a entitats prestadores de servicis d'interés econòmic general (BOE 76, 30 de març).  
La Decisió de la Comissió de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servici públic concedides a algunes empreses encarregades de la gestió de servicis d'interés econòmic general (DOUE L núm. 7, 11.01.2012), establix entre les categories de subvencions a les quals pot aplicar-se l'«accés a la reintegració en el mercat laboral […] i protecció i inclusió social de grups vulnerables». El compliment de les condicions que establix la decisió esmentada eximix del compliment de l'obligació de notificació prèvia.  
El Reglament (UE) 2023/2832, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten servicis d'interés econòmic general, establix com a límit d'ajudes a percebre per una única empresa que preste servicis d'interés econòmic general 750.000 € durant qualsevol període de tres anys (DOUE L de 15.12.2023).  
El Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, establix l'import total de les ajudes de minimis concedides per un estat membre a una única empresa que no excedirà els 300.000 € durant qualsevol període de tres anys (DOUE L de 15.12.2023).  
D'altra banda, el Pla estratègic de subvencions de LABORA Servici Valencià d'Ocupació i Formació 2023-2025 arreplega quatre objectius estratègics, a cada un dels quals s'associen una sèrie d'objectius operatius, amb diferents línies d'actuació, i inclou en l'objectiu estratègic A de la Subdirecció General d'Ocupació, «Aconseguir la igualtat d'oportunitats en l'accés a l'ocupació de qualitat, així com el manteniment d'una contractació de qualitat. Incidir principalment en aquells col·lectius que tenen majors dificultats en el mercat de treball i atenent la dimensió territorial i sectorial», l'objectiu operatiu A.3, «Afavorir la inserció i el manteniment de l'ocupació de les persones amb diversitat funcional i de les persones en situació d'exclusió social».  
  
En esta orde s'arrepleguen les subvencions destinades a promoure i facilitar la reintegració en el mercat laboral i la protecció i inclusió social de grups vulnerables (la integració sociolaboral de persones en situació d'exclusió social) dins de les empreses d'inserció, així com les subvencions destinades a les promotores de les empreses d'inserció per a la contractació de personal tècnic de suport sociolaboral que done suport a les persones en situació d'exclusió social contractades per les seues empreses d'inserció.  
Així mateix, s'arrepleguen les subvencions a les empreses ordinàries que contracten personal procedent d'empreses d'inserció.  
D'acord amb la normativa de la competència, les ajudes a les empreses d'inserció s'acullen a la Decisió de la Comissió de 20 de desembre de 2011, i al Reglament (UE) 2023/2832 de la Comissió, de 13 de desembre de 2023, subsidiàriament, és a dir, que l'aplicació d'un marc o de l'altre dependrà en cada exercici de si les ajudes en 3 anys superen els 750.000 €, i en este cas s'acollirien a la Decisió de la Comissió, o si no superen el límit màxim es podran acollir al Reglament de minimis SIEG.  
Les ajudes a les promotores de les empreses d'inserció i a les empreses ordinàries que contracten persones en situació d'exclusió procedents d'una empresa d'inserció s'acullen al Reglament (UE) 2023/2831, de la Comissió, de 13 de desembre de 2023.  
D'altra banda, el funcionament dels servicis d'interés econòmic general ha de ser atribuït formalment, per la qual cosa a través d'esta orde s'atribuïx a les empreses d'inserció qualificades i inscrites en el Registre administratiu d'empreses i inserció de la Comunitat Valenciana l'execució del servici de reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió) com a servici d'interés econòmic general (SIEG) i s'establixen els requisits i obligacions de funcionament d'este servici d'interés general, regulant expressament el límit de les compensacions econòmiques.  
Atés que la Llei 9/2016, de 28 d'octubre, de la Generalitat, de regulació dels procediments d'emergència ciutadana en l'Administració de la Comunitat Valenciana (DOGV 7911, 7 de novembre), inclou les ajudes destinades a la integració sociolaboral de persones en situació o risc d'exclusió social en l'annex «Procediments administratius declarats d'emergència ciutadana», les subvencions regulades en esta orde es tramitaran amb caràcter d'urgència, entenent-se reduïts a la mitat els terminis màxims establits per a resoldre i notificar, excepte per a la presentació de sol·licituds i recursos.  
  
En l'elaboració d'esta orde s'han observat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, que exigixen que estes actuen d'acord amb els principis de necessitat, eficàcia, proporcionalitat, seguretat jurídica, transparència i eficiència.  
  
D'una banda, els principis de necessitat i eficàcia es complixen en tant que esta orde perseguix un interés general consistent en la millora de l'ocupabilitat i en la inserció laboral d'un dels col·lectius més afectats per la desocupació.  
D'altra banda, l'orde dona compliment estricte als principis de proporcionalitat i seguretat jurídica, atés que inclou una regulació imprescindible per a atendre la necessitat a cobrir i no hi ha cap alternativa reguladora menys restrictiva de drets, i resulta coherent amb l'ordenament jurídic d'àmbit nacional i europeu.  
Així mateix, l'orde complix el principi de transparència, ja que la seua justificació queda expressada en el preàmbul, d'acord amb el que es disposa en l'article 133 de la Llei 39/2015, d'1 d'octubre, del procediment administratiu comú de les administracions públiques, i s'han complit els tràmits de consulta pública prèvia i audiència ciutadana, establits en els articles 14 al 16 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana.  
Finalment, l'orde complix el principi d'eficiència, atés que la seua aplicació no imposa càrregues administratives innecessàries o accessòries i permet una gestió eficient dels recursos públics.  
  
En virtut d'això, una vegada complits els tràmits procedimentals previstos en la Llei 5/1983, de 30 de desembre, del Consell, i en atenció al que es disposa en el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, i l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb la participació, a través del tràmit d'audiència, de les organitzacions sindicals i patronals més representatives.  
  
  
ORDENE  
  
TÍTOL I  
Disposicions generals i procediment  
  
CAPÍTOL I  
Disposicions generals  
  
Article 1. Objecte  
Esta orde té per objecte establir un programa de subvencions destinades a promoure i facilitar la reintegració en el mercat laboral i la protecció i inclusió social de grups vulnerables (la integració sociolaboral de persones en situació d'exclusió social) dins de les empreses d'inserció, com a pas previ a la seua inserció definitiva en l'empresa ordinària, així com subvencions a les promotores de les empreses d'inserció per a la contractació de personal tècnic de suport sociolaboral que done suport al personal en situació d'exclusió social contractat per les seues empreses d'inserció, i subvencions a les empreses ordinàries que contracten personal procedent d'empreses d'inserció.  
  
  
Article 2. Definicions  
1. Concepte d'activitat econòmica  
El Tribunal de Justícia Europeu ha establit que qualsevol activitat consistent a oferir béns i servicis en un determinat mercat constituïx activitat econòmica.  
2. Concepte d'atribució d'un servici d'interés econòmic general  
  
Es considera atribució d'un servici d'interés econòmic general, d'acord amb el que es disposa en la Decisió de la Comissió de 20 de desembre de 2011, relativa a l'aplicació de les disposicions de l'article 106, apartat 2, del Tractat de Funcionament de la Unió Europea, l'acte pel qual s'encomana la gestió d'un servici d'interés econòmic general - SIEG a una o unes empreses concretes, sempre que l'acte incloga:  
  
a) el contingut i la duració de les obligacions de servici públic,  
b) les empreses afectades i, si és el cas, el territori afectat,  
c) la naturalesa de qualssevol drets exclusius o especials atribuïts a les empreses per l'autoritat atorgant,  
d) una descripció del mecanisme de compensació i els paràmetres aplicats al càlcul, control i revisió de la compensació,  
e) les modalitats per a evitar i recuperar les possibles compensacions excessives, i  
f) una referència a la Decisió de la Comissió.  
3. Concepte de cost salarial: salari, salari mínim interprofessional, subvencions del cost salarial  
Concepte de salari: l'establit en l'article 26 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors.  
Concepte de salari mínim interprofessional: l'establit en l'article 27 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors.  
  
Les subvencions de cost salarial regulades en l'apartat 1.a de l'article 3 d'esta orde, per la creació o manteniment de llocs de treball ocupats per persones en situació d'exclusió social, finançaran parcialment els costos de l'SMI, amb un índex de correcció per dies no treballats, segons mòduls establits en les convocatòries anuals, amb informe tècnic previ desenvolupat d'acord amb l'article 76 del Reglament de la Llei general de subvencions.  
4. Concepte de compensació per a les ajudes acollides a la Decisió de la Comissió de 20 de desembre de 2011: cost net, benefici raonable, coeficient de rendibilitat anual de vendes d'empreses del sector i control de l'excés de compensació.  
D'acord amb el que es disposa en l'article 5 de la Decisió de la Comissió de 20 de desembre de 2011, l'import de la compensació, considerat com l'import màxim d'ajuda subvencionable a una empresa de servicis d'interés econòmic general per servici públic, en este cas, les empresas d'inserció, no superarà el necessari per a cobrir el cost net derivat del compliment de les obligacions de servici públic, inclòs un benefici raonable.  
El cost net pot calcular-se com la diferència entre els costos (incloent-hi tots els costos incorreguts en concepte de funcionament del servici d'interés econòmic general) i els ingressos (incloent-hi almenys tots els ingressos procedents del servici d'interés econòmic general, excloent-ne les subvencions regulades en esta orde).  
Concepte de benefici raonable: a l'efecte del càlcul de la compensació màxima a percebre per les empreses d'inserció, segons les ajudes regulades en esta orde, i d'acord amb el que s'establix en l'article 5 de la Decisió de la Comissió, el benefici raonable serà el resultat d'aplicar un coeficient de rendibilitat anual mitjana de vendes d'empreses del sector sobre l'ingrés per vendes de l'exercici corresponent de l'empresa d'inserció en qüestió.  
El coeficient de rendibilitat anual mitjana de vendes d'empreses del sector serà el corresponent als beneficis de l'exercici abans d'impostos i interessos, obtinguts per empreses del sector, aplicable als ingressos per vendes (import net de la xifra de negocis).  
Control de l'excés de compensació: de conformitat amb l'article 6 de la Decisió de la Comissió de 20 de desembre de 2011, LABORA Servici Valencià d'Ocupació i Formació comprovarà que la compensació concedida a les empreses d'inserció complix els requisits establits en esta decisió i, en particular, que l'empresa no rep una compensació que supere l'import determinat de conformitat amb el seu article 5, per la qual cosa si l'import subvencionat en l'expedient administratiu anual corresponent, o expedients en el cas de ser-ne més, supera l'import màxim subvencionable obtingut (cost net més benefici raonable), s'haurà de procedir al reintegrament de la compensació excessiva, un reintegrament que s'ha d'aplicar a qualsevol dels expedients subvencionats en este exercici, si és el cas.  
5. Concepte d'empresa  
Segons jurisprudència reiterada del Tribunal de Justícia Europeu, una empresa és una entitat que exercix activitat econòmica, amb independència del seu estatut jurídic i de la seua forma de finançament i considerant com a activitat econòmica qualsevol activitat consistent a oferir béns o servicis en un determinat mercat.  
6. Concepte d'empresa d'inserció  
El concepte d'empresa d'inserció s'establix en l'article 4 de la Llei 44/2006, de 13 de desembre, per a la regulació del règim de les empreses d'inserció, o la norma que la substituïsca.  
7. Concepte d'empresa ordinària  
Als efectes d'esta orde, es considera empresa ordinària qualsevol organització o institució dedicada a la producció de béns i/o prestació de servicis per a la consecució d'un objectiu econòmic, ja siga pública o privada, sempre que no tinga la qualificació ni com a centre especial d'ocupació ni com a empresa d'inserció.  
8. Concepte de persona desocupada  
Es considera persona desocupada aquella que figure inscrita com a demandant d'ocupació en l'Espai Labora corresponent i que no tinga ocupació el dia immediatament anterior a la seua contractació, segons informe de vida laboral de la Tresoreria General de la Seguretat Social.  
9. Concepte de persona en situació d'exclusió social  
El concepte de persona en situació d'exclusió social s'establix en l'article 2 de la Llei 44/2007, de 13 de desembre, per a la regulació del règim de les empreses d'inserció, o la norma que la substituïsca, sempre que la seua situació d'exclusió social siga acreditada a través d'informe dels servicis socials, generals o especialitzats, de les administracions públiques.  
10. Concepte de promotora d'empreses d'inserció  
El concepte de promotores de les empreses d'inserció s'establix en l'article 6 de la Llei 44/2007, de 13 de desembre, per a la regulació del règim de les empreses d'inserció, o la norma que la substituïsca.  
  
11. Concepte de servici d'interés general, concepte de servicis socials d'interés general - SSIG i concepte de servici social d'interés general de caràcter econòmic - SIEG  
Servicis d'interés general: segons la Comissió Europea, són aquells que les administracions públiques dels estats membres de la UE consideren com a tals i que, en conseqüència, estan subjectes a obligacions específiques de servici públic. Estos servicis poden ser prestats tant directament per les administracions públiques dels estats membres com pel sector privat. Poden ser exemples d'estos servicis d'interés general els transports públics, els servicis postals i l'assistència sanitària.  
Hi ha tres categories de servicis d'interés general: econòmics, no econòmics i socials:  
a) Els servicis d'interés econòmic general són servicis bàsics que es presten a canvi d'una remuneració (per exemple, els servicis postals). Estos servicis, encara que estan subjectes a les normes europees de competència i mercat interior, quan siga necessari poden fer-se excepcions per a garantir l'accés de la ciutadania als servicis bàsics.  
  
b) Els servicis no econòmics (per exemple, la policia, la justícia i els règims obligatoris de seguretat social) que no estan sotmesos a cap legislació europea específica ni a les normes de competència i mercat interior.  
c) Els servicis socials d'interés general - SSIG, que atenen les necessitats de la ciutadania més vulnerable i es basen en els principis de solidaritat i igualtat d'accés. Poden ser tant econòmics com no econòmics. Podrien esmentar-se com a exemple els règims de seguretat social, els servicis d'ocupació i la vivenda social.  
Els SSIG de caràcter econòmic són els SIEG: «servicis socials d'interés general de caràcter econòmic».  
  
Article 3. Tipus de subvencions  
Les subvencions incloses en esta orde són les següents:  
1. Subvencions destinades a les empreses d'inserció:  
a) Subvenció del cost salarial destinada a la creació o manteniment de llocs de treball ocupats per persones en situació d'exclusió social.  
  
b) Subvenció per a finançar els costos salarials i de Seguretat Social derivats de la contractació o manteniment del personal tècnic de suport sociolaboral.  
c) Subvenció per a finançar els costos salarials i de Seguretat Social derivats de la contractació o manteniment del personal de suport a l'activitat productiva.  
d) Subvenció per a gastos corrents per a la posada en marxa de les empreses d'inserció, corresponents a gastos realitzats i pagats durant l'exercici corresponent, que podran gaudir-se des de la data de la qualificació definitiva, durant els tres primers anys de funcionament.  
  
e) Subvenció a la creació de nous llocs de treball vinculats a inversió fixa.  
f) Subvenció dels costos salarials de la gerència d'empreses d'inserció.  
2. Subvencions destinades a les entitats promotores de les empreses d'inserció. Subvencions per a finançar els costos salarials i de Seguretat Social derivats de la contractació del personal tècnic de suport sociolaboral per a atendre el personal en situació d'exclusió social de les empreses d'inserció.  
3. Subvencions destinades a les empreses del mercat ordinari de treball que contracten personal procedent d'una empresa d'inserció.  
  
Article 4. Entitats beneficiàries de les subvencions  
Les entitats beneficiàries de les subvencions regulades en esta orde són:  
1. Les empreses d'inserció que desenvolupen la seua activitat a la Comunitat Valenciana, que hagen sigut qualificades amb caràcter definitiu per LABORA Servici Valencià d'Ocupació i Formació i que contracten persones treballadores en situació d'exclusió social, per a totes les subvencions regulades en l'apartat 1 de l'article 3 d'esta orde.  
  
2. Les empreses promotores de les empreses d'inserció, d'acord amb la definició establida en l'article 3 de la Llei 1/2007, de 5 de febrer, en relació amb l'article 6 de la Llei 44/2007, de 13 de desembre, que contracten personal tècnic de suport sociolaboral, per a les subvencions regulades en l'apartat 2 de l'article 3 d'esta orde.  
  
3. Les empreses ordinàries que desenvolupen la seua activitat a la Comunitat Valenciana i contracten personal que haja realitzat el seu itinerari d'inserció en una empresa d'inserció, per a les subvencions regulades en l'apartat 3 de l'article 3 d'esta orde.  
En cap cas poden resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, fins i tot sense personalitat jurídica, puga realitzar les actuacions que donarien dret a les subvencions.  
  
Article 5. Destinatàries finals de les subvencions  
Les destinatàries finals de les subvencions regulades en esta orde són les persones treballadores en situació d'exclusió social incloses en els col·lectius relacionats en l'article 2 de la Llei 44/2007, de 13 de desembre, sempre que la seua situació estiga acreditada per informe dels servicis socials, generals o especialitzats, de les administracions públiques.  
  
Article 6. Requisits generals de les beneficiàries i forma d'acreditació  
  
1. Requisits generals de les entitats beneficiàries:  
a) Estar inscrites com a entitats ocupadores en els règims de la Seguretat Social en els quals hi haja afiliació de personal per compte d'altri.  
b) No poden obtindre la condició d'entitats beneficiàries de les subvencions regulades en esta orde les persones o entitats en les quals concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions (BOE 276, 28 de novembre).  
c) No poden ser beneficiàries de les subvencions del capítol II del títol II d'esta orde les entitats que no posseïsquen els requisits establits en la Decisió de la Comissió de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servici públic concedides a algunes empreses encarregades de la gestió de SIEG (DOUE L 7, 11.01.2012), o els requisits del Reglament (UE) 2023/2832, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea, a les ajudes de minimis concedides a empreses que presten servicis d'interés econòmic general, en funció de si les ajudes a percebre per una única empresa que preste servicis d'interés econòmic general superen o no el límit de 750.000 € durant qualsevol període de tres anys.  
d) No poden ser beneficiàries de les subvencions dels títols III i IV d'esta orde les entitats que no posseïsquen els requisits establits en el Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L de 15.12.2023).  
e) Les entitats beneficiàries han de disposar d'un pla d'igualtat, en els supòsits en què resulten obligades a això, tenint en compte, si és el cas, els terminis per a iniciar la negociació i per a tindre negociada, aprovada i presentada la sol·licitud de registre establits en l'article 4 del Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball, d'acord amb el que es disposa en l'article 45 de la Llei orgànica 3/2007, de 22 de març, per a la igualtat efectiva de dones i hòmens.  
  
2. Forma d'acreditació d'estos requisits:  
a) La inscripció en els règims de la Seguretat Social en els quals hi haja afiliació de personal per compte d'altri serà comprovada per l'òrgan gestor de l'ajuda.  
b) El compliment dels requisits establits en l'article 13 de la Llei 38/2003, de 17 de novembre, s'acreditarà per mitjà de declaració responsable subscrita per la persona representant legal de l'entitat, inclosa en el formulari de sol·licitud telemàtica, i serà comprovada per LABORA Servici Valencià d'Ocupació i Formació per mitjà de les consultes operatives amb informació procedent de la Plataforma Autonòmica d'Interoperabilitat (PAI).  
Així mateix, i per a les subvencions d'import superior a 30.000 €, el compliment dels terminis de pagament previstos en la Llei 3/2004 s'acreditarà d'acord amb el que es disposa en l'article 13.3.bis de la Llei 38/2003, de 17 de novembre, general de subvencions.  
c) El compliment dels requisits establits en la Decisió de la Comissió de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servici públic concedides a algunes empreses encarregades de la gestió de servicis d'interés econòmic general, s'acreditarà a través de declaració responsable en model normalitzat subscrita per la persona representant legal.  
  
A més, el càlcul del benefici raonable per a les ajudes destinades a les empreses d'inserció s'efectuarà a través de l'estudi comparatiu dels comptes anuals presentats per les empreses d'inserció en els registres mercantils corresponents, en relació amb la rendibilitat mitjana de vendes d'empreses del sector, segons informació extreta de registres mercantils, per sectors d'activitat de la CNAE-09 a quatre dígits i filtrada per grandària d'empresa similar a la de l'empresa d'inserció corresponent i d'acord amb el que s'establix en l'article 2 d'esta orde.  
  
d) El compliment dels requisits establits en el Reglament (UE) 2023/2832, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea, a les ajudes de minimis concedides a empreses que presten servicis d'interés econòmic general, s'acreditarà a través de declaració responsable, en model normalitzat, subscrita per la persona representant legal i per consulta de LABORA Servici Valencià d'Ocupació i Formació en la Plataforma Autonòmica d'Interoperabilitat de la Comunitat Valenciana.  
e) El compliment dels requisits establits en el Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L de 15.12.2023), s'acreditarà a través de declaració responsable, en model normalitzat, subscrita per la persona representant legal i per consulta de LABORA Servici Valencià d'Ocupació i Formació en la Plataforma Autonòmica d'Interoperabilitat de la Comunitat Valenciana.  
f) S'entendrà complit el requisit de disposar d'un pla d'igualtat, amb la inscripció obligatòria en registre públic de conformitat amb el que es preveu en l'article 11 del Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball, i tot això en relació amb l'article 4 de la Llei 9/2003, de 2 d'abril, de la Generalitat, per a la igualtat entre dones i hòmens.  
  
Article 7. Obligacions generals de les entitats beneficiàries  
A més de les obligacions previstes en l'article 14 de la Llei 38/2003, de 17 de novembre, i altres normes d'aplicació general, les entitats beneficiàries han de complir les següents:  
1. Obligacions de transparència en subvencions dirigides a entitats públiques i entitats privades  
a) Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
b) Les entitats privades incloses en l'article 3 de la Llei 19/2023, de 9 de desembre, de transparència, accés a la informació pública i bon govern, i en l'article 4 de la Llei 1/2022, de 13 d'abril, de transparència i bon govern de la Comunitat Valenciana, han de complir les obligacions de publicitat activa arreplegades en el capítol II del títol I de la Llei 19/2013, i publicar la informació en els termes previstos en els principis generals de l'article 5 de la Llei 19/2013, en la informació institucional i organitzativa de l'article 6 i en l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Esta informació s'ha de publicar a partir de l'any següent a aquell en el qual s'hagen superat els llindars establits, i s'ha de mantindre publicada durant almenys quatre anys naturals.  
c) Totes les entitats beneficiàries de subvencions estan obligades a subministrar a l'entitat concedent, amb requeriment previ, tota la informació que siga necessària per al compliment per esta de les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que haja sigut atés, l'òrgan que ha realitzat el requeriment pot acordar, amb advertència i audiència prèvies a la part interessada, la imposició de multes coercitives en els termes previstos en l'article 5 de la Llei 1/2022.  
2. Sense perjuí de les obligacions previstes en els apartats anteriors, totes les entitats beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip del Servici Públic d'Ocupació Estatal, de la Generalitat Valenciana i de LABORA Servici Valencià d'Ocupació i Formació, en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
A més, les entitats qualificades com a empreses d'inserció han de fer constar el seu caràcter d'«empresa d'inserció i número, qualificada per LABORA Servici Valencià d'Ocupació i Formació» per mitjà del cartell indicador corresponent en cada un dels centres de treball propis situats a la Comunitat Valenciana. Així mateix, i en els supòsits de prestació de servicis en centres de treball aliens, el personal ha d'acreditar la seua pertinença a l'empresa d'inserció en la qual estan donats d'alta per mijtà de la identificació en uniformes de treball.  
3. Les entitats beneficiàries han de comptabilitzar el cobrament de la subvenció a través d'un codi comptable específic.  
4. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, en relació amb el que s'establix en els articles 91 a 93 del Reglament de la llei esmentada, aprovat pel Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (BOE 176, 25 de juliol), i amb el que s'establix en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12 de febrer).  
5. Acreditar abans que es dicte la proposta de concessió i de pagament que es troba al corrent del compliment de les seues obligacions tributàries i amb la Seguretat Social, així com al corrent de pagament d'obligacions per reintegrament de subvencions.  
6. Les entitats beneficiàries han d'informar les persones de les quals aporten dades o documentació relativa, entre altres, a la seua condició de persona en situació d'exclusió social, dels aspectes següents:  
La comunicació d'estes dades a l'Administració per al seu tractament en l'àmbit de les seues competències i d'acord amb els fins del procediment.  
La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat.  
Del dret d'oposició que té al fet que l'Administració tracte les seues dades, i en este cas ha de comunicar esta oposició a l'Administració als efectes oportuns.  
Així mateix, en el cas que esta consulta requerisca per llei autorització de la persona les dades de la qual es consultaran, l'entitat sol·licitant de les ajudes disposa d'esta autorització, que estarà disponible a requeriment de l'Administració en qualsevol moment.  
7. Acreditar el compliment de la normativa sobre integració laboral de persones amb discapacitat, o l'exempció d'esta obligació, de conformitat amb el que es disposa en l'article 7 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat (DOGV 4479, 11 d'abril).  
8. Comunicar a la Subdirecció General d'Ocupació, de LABORA Servici Valencià d'Ocupació i Formació, qualsevol canvi produït respecte a la qualificació del projecte empresarial com a empresa d'inserció, en el termini màxim d'un mes des que es produïsca.  
9. Comunicar a la Subdirecció General d'Ocupació, de LABORA Servici Valencià d'Ocupació i Formació, les reduccions de jornada o baixes en Seguretat Social del personal per al qual s'haja sol·licitat subvenció, en el termini màxim d'un mes des que es produïsquen.  
10. A l'efecte de control, les entitats beneficiàries de les subvencions regulades en esta orde han de registrar i recopilar tota la informació relativa a estes subvencions i mantindre els registres durant els períodes següents:  
a) Subvencions destinades a les empreses d'inserció:  
1r. En el cas d'ajudes acollides a la Decisió de la Comissió de 20 de desembre de 2011, i d'acord amb l'article 8 de la Decisió, els registres s'han de guardar durant el període d'atribució i durant un mínim de deu anys des que acabe esta atribució.  
2n. En el cas d'ajudes acollides al Reglament (UE) 2023/2832, de la Comissió, de 13 de desembre de 2023, i d'acord amb l'article 6 d'este reglament, els registres s'han de guardar durant deu anys a partir de la data de concessió de l'ajuda.  
b) Subvencions destinades a les promotores de les empreses d'inserció i a les empreses ordinàries: d'acord amb el que es disposa en el Reglament (UE) 2023/2831, de la Comissió, de 13 de desembre de 2023, els registres s'han de mantindre durant deu anys a partir de la data de concessió de l'última ajuda individual en el marc del règim aplicable.  
  
11. Les empreses d'inserció les ajudes de les quals s'acullen a la Decisió de la Comissió de 20 de desembre de 2011, han de presentar en els tres mesos següents a la finalització del termini de presentació de comptes en el registre mercantil corresponent (o un altre registre, en el cas de cooperatives i societats laborals) els seus comptes anuals corresponents.  
12. Facilitar tota la informació relacionada amb la subvenció que li requerisca LABORA Servici Valencià d'Ocupació i Formació.  
  
  
CAPÍTOL II  
Procediment general per a la concessió de les subvencions  
  
Article 8. Presentació de sol·licituds, termini i documentació  
Les sol·licituds es presentaran en la forma, termini i amb la documentació que s'establisca en estes bases reguladores i en la convocatòria anual corresponent.  
  
Article 9. Procediment i criteris per a la concessió de les subvencions  
  
1. El procediment de concessió de subvencions regulades en esta orde és, d'acord amb el que s'establix en l'article 22 de la Llei 38/2003, general de subvencions, el de concurrència competitiva.  
2. El procediment s'iniciarà d'ofici, per mitjà de convocatòria de la persona titular de la Direcció General de LABORA Servici Valencià d'Ocupació i Formació, que es publicarà íntegrament en la Base de Dades Nacional de Subvencions, així com en extracte en el Diari Oficial de la Generalitat Valenciana, d'acord amb el procediment establit en l'article 20.8 de la Llei 38/2003, de 17 de novembre, general de subvencions.  
3. Criteris de valoració  
Els criteris de valoració dependran de cada programa d'ajudes:  
a) Els criteris de valoració per al programa d'ajudes a les empreses d'inserció, regulats en el capítol II del títol II d'esta orde, són els següents:  
1r. Criteri 1. Percentatge que, en data 1 de gener de l'any de la convocatòria, representen les persones en situació d'exclusió social respecte al total de la plantilla de l'empresa d'inserció:  
Del 30 al 45 % 10 punts  
Del 46 al 60 % 15 punts  
Del 61 al 75 % 20 punts  
Per a més del 75 % 25 punts  
2n. Criteri 2. Percentatge que, en data 1 de gener de l'any de la convocatòria, representen les dones en situació d'exclusió social respecte al total de la plantilla de persones treballadores en situació d'exclusió social de l'empresa d'inserció.  
Fins al 15 % 0 punts  
Del 16 al 30 % 5 punts  
Del 30 al 45 % 10 punts  
Del 46 al 60 % 15 punts  
Del 61 al 75 % 20 punts  
Per a més del 75 % 25 punts  
3r. Criteri 3. Nombre de les persones treballadores en situació d'exclusió social, procedents de l'empresa d'inserció, que hagen sigut contractades, amb caràcter indefinit o per un període almenys de sis mesos, per empreses ordinàries en els dos anys immediatament anteriors al moment d'inici del període subvencionable: 1 punt per cada persona treballadora contractada, amb el límit de 5 punts.  
b) El criteri de valoració per als programes regulats en el títol III i en el títol IV d'esta orde: el criteri serà únic per data de sol·licitud i d'expedient complet.  
4. Per al programa d'ajudes a les empreses d'inserció, regulades en el capítol II del títol II d'esta orde:  
a) Una vegada aplicats els criteris de valoració establits en l'apartat 3.a d'este article, i obtingudes les puntuacions corresponents a cada projecte, s'establirà una prelació de les sol·licituds presentades.  
  
b) La dotació publicada es distribuirà de manera que a totes les sol·licituds que complisquen els requisits per a ser subvencionades se'ls garantisca un 50 % mínim de l'import d'ajuda sol·licitada, o un percentatge inferior en el cas que la dotació total publicada resulte insuficient, i la resta de la dotació es distribuirà fins al 100 % de l'import sol·licitat, per orde de puntuació, de major a menor, fins al límit del crèdit disponible.  
c) En cas de produir-se un empat en la puntuació total obtinguda després de l'aplicació del barem anterior que afecte el percentatge de subvenció a atorgar, tindran preferència en l'orde de prelació, quan l'empat es produïsca entre entitats que no estiguen legalment obligades a disposar d'un pla d'igualtat, les d'aquelles que, abans de la finalització del termini de presentació de sol·licituds, hagen negociat amb la representació legal de les persones treballadores, si n'hi ha, i hagen aprovat i tramitat la inscripció dels plans d'igualtat en el registre corresponent de convenis i acords col·lectius de treball, fins i tot sense estar obligades legalment.  
Si l'empat persistix, i en aplicació del que es disposa en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, tindran preferència les empreses que acrediten, abans de la publicació de la norma per la qual es regulen les ajudes o subvencions, ocupar major percentatge de persones amb discapacitat en relació amb les plantilles respectives, o bé es comprometen a contractar un percentatge major de persones amb discapacitat durant l'àmbit temporal de l'ajuda o subvenció, tant si les empreses tenen obligació de complir la quota de reserva de llocs de treball per a persones amb discapacitat establida en l'article 42 del Reial decret legislatiu 1/2013, de 29 de novembre, pel qual s'aprova el text refós de la Llei General de drets de les persones amb discapacitat i de la seua inclusió social, com si no tenen esta obligació.  
  
Si a pesar de tots els criteris anteriors continuara havent-hi empat, es dirimirà a favor de la sol·licitud que haja obtingut major puntuació en el criteri 1 (apartat 3.a.1r.), i si persistix l'empat, es resoldrà a favor de la que haja obtingut major puntuació en el criteri 2 (apartat 3.a.2n). Finalment, i en última instància, si persistix l'empat es resoldrà segons data de sol·licitud i expedient complet.  
La documentació acreditativa dels criteris de desempat anteriors l'han d'aportar les empreses d'inserció en el moment en què es produïsca l'empat, i no amb caràcter previ.  
5. En el cas que la dotació publicada resulte suficient per a finançar la totalitat de les sol·licituds presentades, no caldrà efectuar la baremació d'estes sol·licituds i es procedirà a concedir les ajudes sol·licitades, segons quanties corresponents sobre la base d'esta orde.  
  
6. En el cas que la dotació resulte insuficient per a atendre la totalitat de les ajudes sol·licitades i, una vegada concedides les ajudes, s'obtinga una ampliació de crèdits, es destinarien a completar fins al límit de la quantia sol·licitada els expedients que no hagen resultat subvencionats o que no hagen obtingut la totalitat de l'ajuda inicialment.  
  
  
Article 10. Tramitació i resolució  
1. La instrucció del procediment de concessió de subvencions correspon a la Subdirecció General d'Ocupació LABORA Servici Valencià d'Ocupació i Formació amb competències en matèria d'ocupació.  
  
2. Examinades les sol·licituds, l'òrgan instructor emetrà informe on farà constar que les entitats beneficiàries complixen tots els requisits necessaris per a la concessió de les subvencions.  
3. Una vegada instruïts els expedients, es remetran a la comissió de valoració, que procedirà a avaluar les sol·licituds i emetrà informe en el qual es concretarà el resultat d'esta avaluació.  
La composició de la comissió de valoració serà la següent:  
- Presidència: la persona titular de la Subdirecció General d'Ocupació de LABORA Servici Valencià d'Ocupació i Formació, o persona funcionària que designe per a la seua substitució.  
- Secretaria: la persona titular del servici amb competències en matèria d'ocupació protegida o una persona funcionària que designe per a la seua substitució.  
- Vocalia: una persona funcionària del servici amb competències en matèria d'ocupació protegida, que serà designat per la titular d'este.  
En la composició de la comissió s'intentarà garantir la presència equilibrada dels dos sexes.  
4. L'òrgan instructor, a la vista de l'expedient i de l'informe de l'òrgan col·legiat, formularà proposta de resolució.  
5. La competència per a resoldre sobre les sol·licituds formulades correspon a la persona titular de la Direcció General de LABORA Servici Valencià d'Ocupació i Formació, o òrgan en el qual delegue esta.  
  
6. El termini màxim per a resoldre i notificar la resolució procedent serà de tres mesos comptadors des de l'endemà de la publicació de l'extracte de la convocatòria en el Diari Oficial de la Generalitat Valenciana.  
Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu.  
7. La resolució de concessió o denegació de les subvencions sol·licitades, degudament motivada, fixarà expressament la quantia concedida, i incorporarà, si és el cas, les condicions, obligacions i determinacions accessòries a què haja de subjectar-se la beneficiària d'esta, amb notificació a les interessades en els termes previstos en la legislació del procediment administratiu comú.  
8. Contra la resolució, que posa fi a la via administrativa, es pot interposar recurs potestatiu de reposició davant el mateix òrgan en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos davant el jutjat contenciós administratiu de la Comunitat Valenciana corresponent, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 11. Resolució d'incidències  
La persona titular de la Direcció General de LABORA Servici Valencià d'Ocupació i Formació, o l'òrgan en el qual delegue, serà competent per a resoldre les incidències produïdes amb posterioritat a la concessió de les subvencions, com ara modificacions justificades del projecte inicial o qualsevol variació de les condicions particulars de la concessió.  
  
Article 12. Compatibilitat i concurrència de subvencions  
1. Compatibilitat de subvencions. Les subvencions regulades en esta orde són compatibles entre si, excepte la subvenció per a finançar els costos salarials i de Seguretat Social derivats de la contractació de personal tècnic de suport sociolaboral en empreses d'inserció, regulada en la secció 2a del capítol II del títol II d'esta orde i la subvenció regulada en el títol III per a les promotores de les empreses d'inserció, i en cas de duplicitat resultarà preferent l'ajuda sol·licitada per les empreses d'inserció.  
2. Concurrència de subvencions. L'import de les subvencions regulades en esta orde en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar l'entitat beneficiària, excepte límits més estrictes que puguen establir-se per a cada programa concret.  
  
Article 13. Control de les subvencions  
1. Correspon a la persona titular de la Direcció General de LABORA Servici Valencià d'Ocupació i Formació, o l'òrgan en el qual delegue, dur a terme la funció de control de les subvencions concedides, així com l'avaluació i el seguiment d'este programa.  
  
2. Als efectes del que es disposa en els articles 165.2.j i 169.3 de la Llei 1/2015, el pla de control de les subvencions convocades per mitjà d'esta resolució consistirà en:  
a) Control administratiu: este control es realitzarà al 100 % dels expedients, de manera prèvia a la concessió o al pagament de les ajudes (excepte bestretes), i estarà basat en la documentació aportada per cada entitat juntament amb la seua sol·licitud i, posteriorment, com a justificació de la subvenció que li haja sigut atorgada. Amb esta finalitat, se supervisarà tota la documentació exigida en les bases reguladores i en la resolució de convocatòria, i es requerirà, si és el cas l'aportació dels documents complementaris que resulten necessaris per a comprovar, verificar i aclarir els aspectes que així ho exigisquen.  
b) El control material per a les subvencions regulades en esta orde d'ajudes es realitzarà d'acord amb les consideracions següents:  
1r. El control per a les subvencions regulades en el títol II, «Programa de subvencions a empreses d'inserció», excepte la subvenció de la secció 3a, «Subvenció a la creació de nous llocs de treball vinculat a inversió fixa»: el control per mitjà de visita in situ es farà sobre un percentatge significatiu de les entitats beneficiàries de les ajudes, que supose com a mínim el 10 % d'estes i que representen, almenys, un 10 % de l'import d'ajudes concedides per cada programa en el qual s'incloga este tipus de control material.  
2n. El control per a les subvencions regulades en la secció 3a, «Subvenció a la creació de nous llocs de treball vinculat a inversió», del títol II, «Programa de subvencions a empreses d'inserció»: el control material es realitzarà per mitjà de visita in situ a la finalització del període mínim de manteniment del lloc subvencionat, en la qual es comprovarà el manteniment de les inversions i de la contractació. A més, l'empresa d'inserció ha d'acreditar el manteniment de la plantilla presentant en LABORA l'informe de cotització -IDC- de tots els números de compte de cotització del mes corresponent a la contractació de la persona treballadora en situació d'exclusió dels tres anys següents a esta contractació.  
  
La visita in situ pot substituir-se, si és el cas, per un control administratiu consistent en la justificació gràfica del manteniment de la inversió realitzada, i documental del manteniment del lloc i de la plantilla, a través de l'accés a la vida laboral de les persones en situació d'exclusió social les contractacions de les quals hagen sigut subvencionades, i la presentació de l'Informe de Cotització -IDC- del mes corresponent a la contractació de la persona treballadora en situació d'exclusió dels tres anys següents a esta.  
3r. El control per a les subvencions regulades en el títol III d'esta orde, «Programa de subvencions a les entitats promotores de les empreses d'inserció»: el control material es realitzarà per mitjà visites in situ a un percentatge significatiu de les entitats beneficiàries de les ajudes que supose com a mínim el 10 % d'estes i que representen, almenys, un 10 % de l'import d'ajudes concedides del programa. La visita es farà a les empreses d'inserció perquè el personal tècnic de suport sociolaboral realitza el seguiment de l'itinerari en esta.  
  
4t. El control per a les subvencions regulades en el títol IV, «Programa de subvencions a empreses ordinàries»: el control material es realitzarà per mitjà d'un control administratiu a través de l'accés a la vida laboral de les persones en situació d'exclusió social les contractacions de les quals hagen sigut subvencionades, a fi de comprovar la seua alta en l'entitat ocupadora beneficiària durant el període de manteniment exigit, i per mitjà de la presentació per la part interessada d'informe de plantilla mitjana de l'empresa corresponent al període de manteniment, sense necessitat de desplaçament material de cap personal tècnic.  
  
3. Les empreses beneficiàries estan obligades a sotmetre's a les actuacions de control financer previstes en els articles 113 i següents de la Llei 1/2015, de 6 de febrer, i en els articles 44 i següents de la Llei 38/2003, de 18 de novembre, que es realitzen per part de la Intervenció General.  
  
Article 14. Justificació de les subvencions i forma de pagament  
1. Una vegada dictada la resolució de concessió, es lliurarà l'import de la subvenció reconeguda a cada entitat beneficiària segons la documentació i terminis de justificació establits en cada convocatòria anual, i sempre que s'acredite en l'expedient que l'entitat sol·licitant es troba al corrent de les obligacions tributàries i davant de la Seguretat Social, així com l'acreditació de no ser deutora per resolució de procedència de reintegrament en la data de cada un dels pagaments.  
2. El pagament de les subvencions pel règim de bestretes es farà segons el procediment i els percentatges màxims previstos en la Llei 1/2015, de 6 de febrer, o els que específicament puguen establir-se per a este tipus de subvencions en les lleis de pressupostos successives o per acord del Consell.  
a) Per al pagament pel règim de bestretes, l'entitat beneficiària ha de presentar garantia pels imports a anticipar, excepte en els supòsits legalment establits pels quals s'exonere de la seua constitució expressament.  
La garantia es depositarà en la direcció territorial corresponent de la Conselleria competent en matèria d'hisenda. Una vegada obtinguda la carta de pagament acreditativa del depòsit, l'entitat beneficiària ha de presentar-la en el registre telemàtic de la Generalitat dirigit a la Subdirecció General d'Ocupació de LABORA Servici Valencià d'Ocupació i Formació, com a pas previ i indispensable per al pagament anticipat.  
  
Les garanties es cancel·laran per acord de l'òrgan concedent una vegada comprovada de conformitat l'adequada justificació de la bestreta i quan s'hagen reintegrat les quantitats anticipades.  
b) La justificació de les subvencions s'efectuarà d'acord amb al que es disposa en cada programa respecte a la documentació justificativa de l'ajuda i la forma de presentació d'esta, i en el termini dels 45 dies naturals següents a la finalització del període subvencionable, excepte l'ajuda a les empreses d'inserció per creació de nous llocs de treball vinculat a inversió que, haurà de justificar-se fins al 31 d'octubre de cada any i l'ajuda a l'empresa ordinària per contractació de treballadors en situació d'exclusió social procedents d'una empresa d'inserció que es justifica juntament amb la sol·licitud..  
3. Amb caràcter general, els gastos efectuats per les entitats beneficiàries objecte de subvenció s'han d'acreditar per mitjà de documentació justificativa del gasto i deute bancari, document original o còpia degudament autenticada o que en permeta la verificació.  
La justificació bancària requerirà la presentació de justificant bancari acreditatiu de qui efectua el pagament, del període a què fa referència el càrrec, deute en compte dels imports i personal en cas de salaris i del període, imports i persona física o jurídica destinatària del pagament, en el cas d'altres gastos.  
No obstant això, la subvenció de costos salarials destinada a les empreses d'inserció per a la creació o manteniment de llocs de treball ocupats per persones en situació d'exclusió social, regulada en el títol II d'esta orde, capítol II, secció 1a, es justificarà per mitjà del sistema de mòduls regulat en els articles 76 i següents de la Llei 38/2003, general de subvencions.  
4. Correspon a la persona titular de la Direcció General de LABORA Servici Valencià d'Ocupació i Formació, o òrgan en el qual delegue, el reconeixement de l'obligació, que comporta la proposta de pagament corresponent.  
  
Article 15. Reintegrament i minoració de les subvencions concedides. Procediment de reintegrament i procediment sancionador  
1. Causes de reintegrament de subvencions i procediment  
Les subvencions regulades en esta orde poden ser objecte de reintegrament, segons les causes i procediment establits en els articles 36 i següents de la Llei 38/2003, de 17 de novembre, i amb el que s'establix en els articles 91 a 93 del Reial decret 887/2006, de 21 de juliol, en relació amb l'article 172 de la Llei 1/2015, de 6 de febrer.  
2. Reintegrament total i proporcional i minoració  
a) És procedent el reintegrament total de la subvenció concedida en els supòsits següents:  
a.1) Incompliment de les obligacions, tant generals com específiques, imposades a les entitats beneficiàries en esta orde.  
a.2) La falta d'acreditació documental de la realització dels itineraris individualitzats d'inserció sociolaboral regulats en esta orde.  
a.3) La falta d'atenció sociolaboral per part del personal tècnic de suport sociolaboral al personal d'inserció per un període superior als 3 mesos.  
a.4) Incompliment de les obligacions de manteniment de llocs i plantilles en les ajudes regulades en el títol IV, excepte el règim de substitucions, quan la falta de manteniment siga imputable a l'empresa.  
  
a.5) Incompliment de l'obligació d'aportació dels comptes presentats en el registre corresponent abans del 31 del mes d'octubre de l'exercici següent al subvencionat, per a les compensacions a les empreses d'inserció acollides al règim de la Decisió de la Comissió de 20 de desembre de 2011.  
a.6) Realització d'una activitat o el compliment d'una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana, per mitjà de la subvenció rebuda.  
b) És procedent el reintegrament proporcional de la subvenció concedida en els supòsits següents:  
b.1) Incompliment de l'obligació de substituir el personal tècnic de suport sociolaboral i el personal de suport a l'activitat productiva, en el termini establit en els articles 24 i 28 d'esta orde, que pot donar lloc a la revocació de l'ajuda concedida pel temps restant del període subvencionable i al reintegrament d'este import, si és el cas.  
  
b.2) Reduccions de jornada, períodes de suspensió de la relació laboral que impliquen exempció de cotització a la Seguretat Social i baixes per finalització de contracte de les persones treballadores en situació d'exclusió social produïda amb anterioritat al període inicialment previst, i que no hagen sigut substituïdes.  
b.3) Incompliment de l'obligació de manteniment de llocs de treball d'inserció creats o de manteniment de les plantilles d'inserció, els dos durant tres anys des de la contractació objecte de subvenció, corresponent a la subvenció a la creació de nous llocs de treball vinculat a inversió fixa en les empreses d'inserció, regulada en la secció 5a del capítol II del títol II, i en este cas serà procedent el reintegrament de l'ajuda, de manera proporcional al període mantingut.  
  
Així mateix, en el cas de l'incompliment de l'obligació de manteniment de les inversions durant els terminis establits en la Llei 38/2003, general de subvencions, 2 anys en el cas de béns mobles i 5 anys en el cas de béns immobles, també serà procedent el reintegrament de l'ajuda, de manera proporcional al període mantingut.   
No obstant això, no es consideraran incomplides les obligacions de manteniment del lloc de treball creat o de les plantilles a què es referix este article quan este incompliment siga causat per extinció de la relació laboral de la persona treballadora, amb anterioritat a la finalització del període de manteniment obligatori, quan esta finalització s'haja produït per baixa voluntària, discapacitat sobrevinguda, mort o acomiadament disciplinari o per causes objectives no declarat improcedent, i la persona o les persones treballadores no hagen sigut substituïdes.  
  
b.4) Incompliment de les obligacions de manteniment del lloc subvencionat o de la plantilla de personal de l'empresa en la subvenció destinada a empreses ordinàries per contractació de persones en situació d'exclusió procedents d'una empresa d'inserció, regulades en el títol IV d'esta orde, quan la falta de manteniment de plantilla o del lloc no siga deguda a causa imputable a l'empresa.  
No resultaran imputables a l'empresa els casos d'extinció de la relació laboral de la persona treballadora, amb anterioritat a la finalització del període de manteniment obligatori, quan esta finalització s'haja produït per baixa voluntària, discapacitat sobrevinguda, mort o acomiadament disciplinari o per causes objectives no declarat improcedent, i les persones treballadores no hagen sigut substituïdes.  
b.5) Compensació excessiva de les ajudes destinades a les empreses d'inserció per a la prestació del servici d'interés econòmic general consistent en la reintegració en el mercat laboral i inclusió social de persones en situació d'exclusió social, quan les ajudes s'hagen acollit a la Decisió de la Comissió de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servici públic concedides a algunes empreses encarregades de la gestió de SIEG: si l'import subvencionat en ll'expedient administratiu anual corresponent, o expedients en el cas de ser-ne més, supera l'import màxim subvencionable obtingut (cost net més benefici raonable), s'ha de procedir al reintegrament de la compensació excessiva i aplicar-se el reintegrament a qualsevol dels expedients subvencionats en este exercici.  
  
3. Infraccions administratives i incoació del procediment sancionador  
El que es disposa en els apartats anteriors serà aplicable sense perjuí de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015, en relació amb el que s'establix en l'article 19 bis del text refós de la Llei sobre infraccions i sancions en l'orde social, aprovat pel Reial decret legislatiu 5/2000, de 4 d'agost (BOE 189, 8 d'agost).  
  
4. D'altra banda, i de conformitat amb el que es disposa en l'article 65 de la Llei 1/2022, de 13 d'abril, de transparència i bon govern de la Comunitat Valenciana, l'incompliment de les obligacions d'esta llei se sancionarà d'acord amb el que determina el títol IV d'esta, sense perjuí del règim sancionador establit en el títol II de la Llei 19/2013, de 9 de desembre, i d'altres responsabilitats que puguen produir-se.  
  
  
  
TÍTOL II  
Programa de subvencions a empreses d'inserció  
  
CAPÍTOL I  
Requisits i obligacions de les empreses d'inserció  
  
Article 16. Requisits específics per a les empreses d'inserció  
Les empreses d'inserció, a més dels requisits a què fa referència l'article 6 d'esta orde, han de complir els requisits següents per a poder accedir a les subvencions:  
1. Estar qualificades i inscrites, amb caràcter definitiu, en el Registre d'empreses d'inserció de la Comunitat Valenciana, i desenvolupar la seua activitat a la Comunitat Valenciana.  
2. Comptar en plantilla amb personal tècnic de suport sociolaboral per a atendre la plantilla en situació o risc d'exclusió social.  
  
CAPÍTOL II  
Subvencions destinades a les empreses d'inserció  
  
Secció 1a  
Subvenció destinada a finançar els costos salarials per a la creació o manteniment de llocs de treball ocupats per persones en situació d'exclusió social  
  
Article 17. Objecte  
1. Esta subvenció té per objecte promoure en les empreses d'inserció la creació o manteniment de llocs de treball d'inserció per a persones en situació d'exclusió social com a pas previ a la inserció d'estes persones en empreses ordinàries després del desenvolupament d'un itinerari d'inserció sociolaboral.  
2. Els llocs de treball subvencionables seran coberts per persones en situació d'exclusió social els períodes de contractació de les quals no poden superar els tres anys en l'empresa d'inserció corresponent, llevat que es donen les circumstàncies previstes en l'apartat 3 de l'article 15 de la Llei 44/2007, de 13 de desembre.  
3. La contractació de persones en situació d'exclusió social objecte d'esta orde s'ha de mantindre, amb el límit mínim de sis mesos i màxim de tres anys establit en l'apartat anterior, fins a la consecució de l'objectiu principal consistent en la seua inserció sociolaboral, i és imprescindible per a l'extinció dels contractes l'informe previ dels servicis socials competents, tant en cas d'extinció per expiració del temps màxim com per qualsevol altra causa.  
  
4. El període subvencionable s'estén des de l'1 de gener, o des de la data de contractació inicial, si és posterior a aquella, fins al 31 de desembre de l'exercici, sempre que la persona treballadora es mantinga en el seu lloc de treball fins a esta data.  
  
Article 18. Destinatàries finals de les subvencions  
Les destinatàries finals de les subvencions regulades en esta orde són les persones treballadores en situació d'exclusió social incloses en els col·lectius detallats en l'article 2 de la Llei 44/2007, de 13 de desembre, sempre que la seua situació estiga acreditada per informe dels servicis socials, generals o especialitzats, de les administracions públiques.  
  
  
Article 19. Llocs de treball subvencionables  
Poden resultar subvencionats els llocs de treball coberts amb contractes, o relació laboral equivalent en el cas de cooperatives, vinculats a un lloc de treball d'inserció, amb un itinerari d'inserció d'acord amb el que s'establix en la Llei 44/2007, de 13 de desembre, i han de complir els requisits i obligacions següents:  
1. Les persones en situació d'exclusió social, en el moment previ a la seua contractació, han de ser desocupades, inscrites com a demandants d'ocupació en el centre Espai Labora corresponent, excepte en el cas de personal subrogat.  
2. Juntament amb el contracte de treball o pròrroga, han de subscriure un acord d'incorporació sociolaboral i un itinerari d'inserció, i és obligatòria la realització d'un itinerari d'inserció durant tot el període de contractació del personal en situació d'exclusió social.  
  
3. Perquè un lloc de treball resulte subvencionable, la persona treballadora ha de desenvolupar un itinerari inicial mínim de sis mesos amb una duració màxima de tres anys, amb caràcter general.  
No es considera incomplida l'obligació de manteniment de l'itinerari mínim de sis mesos de l'apartat anterior quan la baixa en l'empresa d'inserció es produïsca per la contractació del personal en empresa ordinària, a través de la subscripció d'un contracte de duració mínima de tres mesos, formalitzat abans que transcórreguen trenta dies des del cessament en l'empresa d'inserció, i sempre que s'aporte document subscrit per la persona representant legal de l'empresa contractant, per la persona representant legal de l'empresa de d'inserció i per la treballadora o el treballador, en el qual conste que la contractació s'ha produït com a resultat de la labor realitzada per l'empresa d'inserció, i que el personal tècnic de suport sociolaboral continue realitzant un seguiment per a consolidar la inserció, fins a completar un itinerari de sis mesos.  
  
Estes contractacions, a l'efecte del compliment de l'obligació de realitzar un itinerari mínim de sis mesos, no poden fer-les empreses vinculades tal com queden definides en l'article 68 del Reial decret 887/2006, de 21 de juliol, sense que això afecte la validesa de la relació laboral.  
En cas d'incompliment dels sis mesos inicials d'itinerari per qualsevol altra causa diferent a l'establida en els supòsits anteriors, s'entendrà incomplida l'obligació i es procedirà a denegar o revocar la subvenció concedida per la contractació de la treballadora o treballador esmentat/ada.  
4. Una vegada complit l'itinerari inicial de sis mesos, el cessament de la persona treballadora, produït abans del compliment del període subvencionat, donarà lloc a la revocació parcial de l'ajuda, en el cas de cessament per causa no imputable a l'empresa, o revocació total, en qualsevol altre cas, llevat que siga degut a la seua contractació en els termes previstos en l'apartat 3.  
  
Article 20. Quantia de la subvenció  
1. Les convocatòries anuals, amb l'elaboració prèvia d'informe tècnic justificatiu, determinaran el mòdul per a la concessió i justificació d'estes ajudes, sempre que d'acord amb el que s'establix en l'article 69, en relació amb els articles 76 al 79 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, es complisquen els requisits següents:  
a) Que l'activitat subvencionable o els recursos necessaris per a la seua realització siguen mesurables en unitats físiques.  
b) Que hi haja una evidència o referència del valor de mercat de l'activitat subvencionable o, si és el cas, del dels recursos a utilitzar.  
c) Que l'import unitari dels mòduls, que pot contindre una part fixa i una altra variable en funció del nivell d'activitat, es determine sobre la base d'un informe tècnic motivat, en el qual s'inclouran les variables tècniques, econòmiques i financeres que s'han tingut en compte per a la determinació del mòdul, sobre la base de valors mitjans de mercat estimats per a la realització de l'activitat o del servici objecte de la subvenció.  
2. El mòdul estarà format per un percentatge de l'SMI anual, a determinar en cada convocatòria anual, inclosa la part proporcional de 2 pagues extres, al qual s'aplicarà factor de correcció relatiu a percentatge d'hores no treballades, d'acord amb les enquestes trimestrals del cost laboral de l'INE de l'any anterior, segons informe tècnic previ a cada convocatòria d'ajudes.  
3. L'import del mòdul aplicable s'actualitzarà anualment en cada convocatòria, amb l'elaboració prèvia dels informes tècnics corresponents, en els quals es tindran en compte l'SMI anual corresponent a l'exercici de la convocatòria i el factor de correcció sobre la base de les hores no treballades actualitzat a l'any anterior a la convocatòria.  
4. Les contractacions per a resultar subvencionables han de ser d'una duració mínima de sis mesos i una jornada mínima de la mitat de la jornada completa habitual en l'empresa d'inserció, i l'ajuda serà proporcional a esta duració i jornada.  
  
  
Secció 2a  
Subvencions per a finançar els costos salarials i de Seguretat Social derivats de la contractació o manteniment de personal tècnic de suport sociolaboral en empreses d'inserció  
  
Article 21. Objecte  
1. La subvenció té com a objecte finançar els gastos salarials i de Seguretat Social derivats de la contractació o manteniment del personal tècnic de suport sociolaboral al personal en situació d'exclusió social per mitjà del desenvolupament d'itineraris individualitzats d'inserció per un període màxim de tres anys, així com el seguiment posterior del personal inserit en l'empresa ordinària, per un període màxim de sis mesos.  
2. El període subvencionable s'estendrà des de l'1 de gener, o des de la data de contractació inicial, si és posterior a aquella, fins al 31 de desembre de l'exercici, sempre que la treballadora o treballador es mantinga en el seu lloc de treball fins a esta data.  
  
Article 22. Destinatàries de la subvenció  
Les subvencions estan destinades a sufragar parcialment o totalment el cost salarial i de Seguretat Social del personal tècnic de suport sociolaboral, però les destinatàries finals de les subvencions són les persones en situació d'exclusió social contractades per les empreses d'inserció.  
  
  
Article 23. Llocs de treball subvencionables  
Perquè els llocs de treball resulten subvencionables, el personal tècnic de suport sociolaboral ha de tindre titulació de grau mitjà o superior, en l'àmbit universitari o de la formació professional, en Treball Social, Psicologia, Educació Social o Integració Social, preferentment, i a més una experiència prèvia almenys de sis mesos en activitats d'integració laboral de persones en situació d'exclusió social, que els capacite per a la realització de les funcions pròpies del lloc.  
  
  
Article 24. Quantia de la subvenció i ràtios de personal  
1. La quantia de la subvenció per cada personal tècnic de suport sociolaboral s'establix en un import, a determinar en cada convocatòria anual, per cada treballador o treballadora que reben les actuacions pròpies del procés d'inserció sociolaboral, i la subvenció màxima de la qual no pot superar 3,5 vegades l'SMI, inclosa la part proporcional de pagues extres.  
2. Atés que els servicis d'inserció sociolaboral han de prestar-se per a cada persona treballadora en situació d'exclusió social amb independència de la jornada de treball que realitza (que sempre ha de ser igual o superior al 50 % de la jornada habitual en l'empresa d'inserció), la quantia de l'ajuda no tindrà en compte esta dada però sí els períodes de contractació, de manera que la subvenció es reduirà proporcionalment quan els servicis d'inserció sociolaboral no s'hagen prestat durant tot el període subvencionable.  
3. Perquè els costos del personal de suport sociolaboral resulten subvencionables, la prestació dels seus servicis ha de respectar les ràtios mínimes següents:  
- Entre 1 i 5 persones treballadores en situació d'exclusió social: almenys un tècnic o tècnica al 50 % de la jornada habitual de l'empresa d'inserció.  
- Entre 6 i 10 persones treballadores en situació d'exclusió social: almenys una tècnica o tècnic al 100 % de la jornada habitual de l'empresa d'inserció.  
4. Quan el nombre de persones treballadores en situació d'exclusió social no es corresponga amb els mòduls de l'apartat anterior, el temps de dedicació del personal tècnic de suport sociolaboral serà proporcional al nombre d'estes persones treballadores.  
5. La subvenció anirà destinada a finançar els costos salarials i de Seguretat Social del personal tècnic de suport sociolaboral exigit com a mínim segons les ràtios de l'apartat 3 d'este article.  
6. En cap cas, la quantia de la subvenció pot superar el 100 % del cost real.  
7. En el cas que es produïsquen baixes del personal de suport sociolaboral subvencionat, l'empresa d'inserció haurà de substituir-les en el termini d'un mes i comunicar-ho a la Subdirecció General d'Ocupació de LABORA Servici Valencià d'Ocupació i Formació, en el termini màxim de quinze dies des de la contractació, i adjuntar la documentació justificativa de la seua contractació i que complix els requisits establits en l'article 23 d'esta orde.  
  
  
Secció 3a  
Subvenció per a finançar els costos salarials i de Seguretat Social derivats de la contractació o manteniment de personal de suport a l'activitat productiva en empreses d'inserció  
  
Article 25. Objecte  
1. La subvenció té com a objecte finançar els costos salarials i de Seguretat Social derivats de donar suport a la contractació o manteniment de personal de suport a l'activitat productiva en empreses d'inserció la missió del qual és tutelar l'activitat productiva i proporcionar l'ensinistrament laboral en l'ocupació en què exercix la seua activitat el personal en situació d'exclusió social.  
2. El període subvencionable s'estendrà des de l'1 de gener, o des de la data de contractació inicial, si és posterior a aquella, fins al 31 de desembre de l'exercici, sempre que la persona treballadora es mantinga en el seu lloc de treball fins a esta data.  
  
Article 26. Destinatàries de la subvenció  
La subvenció està destinada a sufragar parcialment o totalment el cost salarial i de Seguretat Social del personal de suport a l'activitat productiva, però les destinatàries finals de les subvencions són les persones en situació d'exclusió social contractades per les empreses d'inserció.  
  
  
Article 27. Llocs de treball subvencionables  
Perquè els llocs de treball resulten subvencionables el personal de suport a l'activitat productiva ha de tindre experiència o formació en el camp professional en què es desenvolupe l'activitat productiva de l'empresa d'inserció.  
  
Article 28. Quantia de la subvenció i ràtios de personal  
1. La quantia de la subvenció per cada treballador o treballadora de suport a l'activitat productiva s'establix en un import, a determinar en cada convocatòria anual, per cada treballador o treballadora que ha rebut suport, i la subvenció màxima de la qual no podrà superar 2 vegades l'SMI, inclosa la part proporcional de pagues extres.  
2. Atés que el suport en l'activitat productiva ha de prestar-se per a cada persona treballadora en situació d'exclusió social, la quantia de l'ajuda tindrà en compte la jornada de treball que realitza esta, així com els períodes de contractació, de manera que la subvenció es reduirà proporcionalment quan el suport en l'activitat productiva no s'haja prestat durant tot el període subvencionable ni durant la jornada completa.  
3. Perquè els costos del personal de suport a l'activitat productiva resulten subvencionables, la prestació del suport ha de respectar les ràtios mínimes següents:  
- Entre 1 i 5 persones treballadores en situació d'exclusió social: almenys una persona de suport a l'activitat productiva al 100 % de la jornada habitual de l'empresa d'inserció.  
- Entre 6 i 10 persones treballadores en situació d'exclusió social: almenys dos persones de suport a l'activitat productiva al 100 % de la jornada habitual de l'empresa d'inserció.  
4. Quan el nombre de persones treballadores en situació d'exclusió social no es corresponga amb els mòduls de l'apartat anterior, el temps de dedicació del personal de suport a la producció serà proporcional al nombre d'estes persones treballadores.  
5. La subvenció anirà destinada a finançar els costos salarials i de Seguretat Social del personal de suport a l'activitat productiva exigit com a mínim segons les ràtios de l'apartat 3 d'este article.  
6. En cap cas, la quantia de la subvenció pot superar el 100 % del cost real.  
7. En el cas que es produïsquen baixes del personal de suport a l'activitat productiva subvencionat, l'empresa d'inserció haurà de substituir-lo en el termini d'un mes i comunicar-ho a la Subdirecció General d'Ocupació de LABORA Servici Valencià d'Ocupació i Formació, en el termini màxim de quinze dies des de la contractació, i adjuntar la documentació justificativa de la seua contractació i que complix els requisits establits en l'article 27 d'esta orde.  
  
  
Secció 4a  
Subvenció per a finançar gastos per a la posada en marxa de les empreses d'inserció  
  
Article 29. Objecte  
La subvenció té per objecte finançar els gastos per a la posada en marxa de les empreses d'inserció, corresponents a gastos realitzats i pagats durant l'exercici corresponent, que poden gaudir-se des de la data de qualificació definitiva, durant els tres primers anys de funcionament.  
  
  
Article 30. Destinatàries de la subvenció  
La subvenció està destinada a sufragar els gastos per a la posada en marxa de les empreses d'inserció, però les destinatàries finals de la subvenció són les persones en situació d'exclusió social contractades per les empreses d'inserció.  
  
Article 31. Accions subvencionables i requisits  
1. Poden resultar subvencionables:  
a) Estudis de viabilitat, organització, comercialització, diagnosi, màrqueting i altres de naturalesa anàloga. Els estudis, han de tindre les característiques següents:  
1r. La finalitat dels estudis és impulsar el creixement i sosteniment de l'empresa i el manteniment o ampliació dels llocs de treball.  
  
2n. Les conclusions han de contindre propostes d'actuació concretes amb una guia per a la seua possible implantació, i han d'orientar-se a qualsevol dels objectius següents: reestructuració de l'activitat econòmica, millora de la competitivitat empresarial o millora de la capacitació professional de les persones treballadores.  
b) Auditories i informes econòmics.  
c) Gastos de formació.  
2. Els servicis subvencionables els han de prestar empreses o persones físiques externes especialitzades que posseïsquen garanties de solvència professional, i no poden prestar-les persones sòcies, persones associades o persones directament relacionades amb l'empresa d'inserció beneficiària de l'ajuda o amb la promotora d'esta.  
  
Article 32. Quantia de la subvenció  
L'import de l'ajuda per a cada un d'estos conceptes consistix en una subvenció de fins al 50 % del cost del servici prestat, sense que el total de l'ajuda supere la quantitat de 500 € anuals per cada persona en situació d'exclusió contractada en el moment de la sol·licitud de la subvenció.  
En cap cas es consideraran gastos subvencionables els impostos indirectes quan siguen susceptibles de recuperació o compensació, així com els gastos corresponents a la gestió ordinària de l'empresa d'inserció.  
  
  
Secció 5a  
Subvencions a la creació de nous llocs de treball vinculat a inversió fixa  
  
Article 33. Objecte  
1. Esta subvenció té per objecte la creació de nous llocs de treball per mitjà del finançament parcial (màxim 90 %) d'inversions en actiu fix vinculades a la creació o ampliació de llocs de treball d'inserció de persones en situació d'exclusió social.  
2. Esta subvenció pot ser compatible amb la subvenció regulada en la secció 1a, «Subvenció destinada a la creació o manteniment de llocs de treball ocupats per persones en situació d'exclusió social», per als mateixos llocs de treball.  
  
Article 34. Destinatàries de la subvenció  
Les destinatàries finals són les persones en situació d'exclusió social contractades per les empreses d'inserció.  
  
Article 35. Conceptes subvencionables  
1. La subvenció contribuirà als gastos en inversions fixes sempre que estiguen vinculats a la creació de nous llocs de treball de persones en situació d'exclusió social. Els nous llocs creats han de suposar un increment de la plantilla de persones en inserció, i computar-se com a nous llocs aquells no subvencionats amb antelació i formalitzats en l'exercici de la convocatòria anual, i la creació dels quals estiga vinculada a la inversió per a la qual se sol·licita ajuda.  
2. Es consideraran inversió fixa els conceptes següents:  
a) Adquisició i condicionament de locals d'ús exclusiu per a l'exercici de l'activitat de l'empresa d'inserció.  
b) Mobiliari i equips d'oficina. Mobles, escriptoris, arxius, prestatges, vitrines, taulells, cadires, taules, retroprojectors, fotocopiadores, etc.  
c) Vehicles necessaris i exclusius per al desenvolupament de l'activitat.  
d) Maquinària i utillatge. En maquinària s'inclou el conjunt de màquines o béns d'equip a través dels quals es realitza l'extracció, elaboració o tractament dels productes o s'utilitzen per a la prestació de servicis que constituïxen l'activitat de l'empresa. S'hi inclouen els elements de transport intern que es destinen al trasllat de persones, animals, materials i mercaderies dins de factories, tallers, etc., sense eixir a l'exterior. En utillatge s'inclou el conjunt d'utensilis o ferramentes que es poden utilitzar autònomament o conjuntament amb la maquinària, inclosos els motles i les plantilles.  
  
e) Equips per a processos d'informació. Equips informàtics: ordinadors, impressores, lectors òptics, discos durs externs, escàners, equips multifunció. Altres conjunts electrònics: balances electròniques, sistemes de control de presència, etc.  
f) Aplicacions informàtiques. Import satisfet per la propietat o pel dret a l'ús de programes informàtics, el cost de producció dels elaborats o els gastos de desenvolupament de les pàgines web, sempre que la seua utilització estiga prevista durant diversos exercicis. En tots els casos, la inversió en aplicacions informàtiques ha d'estar vinculada a llocs de treball creats en l'empresa d'inserció.  
3. En qualsevol cas, els béns el cost dels quals puga resultar subvencionable a excepció dels immobles no poden ser béns usats.  
4. Queda exclòs de la subvenció qualsevol impost indirecte relatiu al pagament dels gastos objecte de subvenció.  
5. No es consideraran inversions en immobilitzat les finançades per mitjà d'arrendament financer o lísing, ni altres figures jurídiques afins que no concedisquen a l'entitat sol·licitant el ple domini o titularitat inicial de la inversió.  
6. En tot cas, l'immobilitzat imputat per al càlcul de la subvenció ha d'estar relacionat amb les activitats per a les quals es trobe qualificada l'empresa d'inserció.  
  
Article 36. Requisits  
De conformitat amb el que s'establix en l'article 31 de la Llei 38/2003, de 17 de novembre, quan l'import del gasto subvencionable supere les quanties establides en la normativa reguladora de contractes del sector públic per als contractes menors d'obres o de subministraments, l'entitat beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del gasto, llevat que per les característiques especials dels gastos subvencionables no hi haja en el mercat prou nombre d'entitats que el subministren o presten, que caldrà aportar juntament amb la sol·licitud de subvenció.  
  
L'elecció entre les ofertes presentades, que ha de presentar-se amb la sol·licitud, s'ha d'efectuar d'acord amb criteris d'eficiència, economia i responsabilitat social, i cal justificar expressament en una memòria l'elecció quan no recaiga en la proposta econòmica més avantatjosa.  
  
  
Article 37. Quantia de la subvenció  
La subvenció consistirà en l'abonament d'una quantitat, que es determinarà en cada convocatòria, per lloc de treball creat per a persones en situació d'exclusió social, amb el límit màxim del 90 % del cost total de la inversió subvencionable, i s'ha de justificar la realització del 100 % de la inversió.  
  
Article 38. Obligacions de les entitats beneficiàries  
Les entitats beneficiàries de la subvenció assumiran les obligacions següents:  
1. Mantindre almenys tres anys els llocs de treball creats i que han servit per al càlcul de la subvenció, a més de comprometre's a substituir les persones que puguen ser baixa en el termini d'un mes.  
2. Mantindre almenys tres anys la plantilla de persones treballadores d'inserció existent en l'empresa d'inserció després de la contractació de les persones treballadores que han donat lloc a esta ajuda.  
3. Els béns adquirits amb la subvenció concedida figuraran a nom de l'empresa beneficiària, quedaran afectes a l'empresa d'inserció durant un període de cinc anys des de la data de la concessió de la subvenció, en el cas de béns inscriptibles en un registre públic, i de dos anys en la resta dels béns, i seran utilitzats d'acord amb la finalitat específica per a la qual es va sol·licitar la subvenció. Qualsevol modificació en la situació jurídica dels béns esmentats requerirà l'autorització prèvia de la persona titular de la Direcció General d'Ocupació i Formació, per delegació de la persona titular de la Direcció General de LABORA Servici Valencià d'Ocupació i Formació, o qui resulte competent segons règim de suplències.  
En el cas de béns inscriptibles en un registre públic, s'ha de fer constar en l'escriptura esta circumstància, així com l'import de la subvenció concedida, uns aspectes que han de ser objecte d'inscripció en el registre públic corresponent.  
4. Els béns adquirits només poden utilitzar-se pel personal de l'empresa per a la realització de les activitats compreses en l'objecte social d'esta i han de trobar-se en el centre de treball o en el lloc on es preste el servici.  
5. En cas de produir-se esdeveniments que comporten un canvi de projecte d'inversió inicialment aprovat, s'ha de comunicar a la Subdirecció General d'Ocupació, la qual valorarà el canvi de projecte i la Direcció General d'Ocupació i Formació, per delegació de la Direcció General de LABORA Servici Valencià d'Ocupació i Formació, o qui resulte competent segons règim de suplències, concedirà l'autorització, sempre que no afecte la seua viabilitat i l'estabilitat dels llocs de treball compromesos.  
6. Els béns han d'estar assegurats pel seu valor contra el risc d'incendi i altres sinistres susceptibles d'ocasionar pèrdua o deterioració, a excepció de les aplicacions informàtiques que queden exemptes de l'obligació d'estar assegurades.  
7. Les empreses d'inserció beneficiàries d'esta subvenció han de presentar anualment, des de la data de contractació objecte de l'ajuda i fins a la finalització del període de manteniment obligatori dels llocs de treball, de les plantilles de personal d'inserció i de les inversions, informe de dades per a la cotització de treballadors per compte d'altri - informació per període de liquidació i codi de compte de cotització (IDC/PL-CCC), o documents de la Seguretat Social que els substituïsquen, de tots els números de compte de cotització de l'entitat, així com acreditació del manteniment de les inversions.  
  
  
  
Secció 6a  
Subvenció dels costos salarials de la gerència d'empreses d'inserció  
  
Article 39. Objecte  
La subvenció a la gerència d'empreses d'inserció té per objecte facilitar la contractació de gerents que puguen garantir la viabilitat tècnica, econòmica o financera de les empreses d'inserció que compten amb cinc o més llocs de treball de persones en procés d'inserció.  
  
  
Article 40. Destinatàries de la subvenció  
1. La subvenció està destinada a la contractació o al manteniment de la persona que duga a terme les tasques de gerència assenyalades en l'article següent. Són destinatàries finals de l'ajuda les persones en situació d'exclusió social contractades per les empreses d'inserció.  
  
2. No pot recaure en la mateixa persona de manera simultània la subvenció destinada a finançar la gerència i al personal tècnic de suport sociolaboral o personal de suport a l'activitat productiva.  
  
Article 41. Accions a desenvolupar  
1. Planificar, organitzar, gestionar i supervisar les diferents àrees i departaments d'actuació de l'empresa i en totes les àrees funcionals (màrqueting, vendes, producció, personal, etc.).  
2. Planificar l'estratègia de captació de clientela, coordinar els aspectes de la seua atenció i avaluar la seua satisfacció.  
3. Dissenyar i presentar projectes per a obtindre recursos econòmics externs per a l'empresa d'inserció.  
4. Supervisar les funcions assignades al personal del centre de treball i coordinar el seguiment d'objectius, facilitant la participació de tot el personal adscrit a l'organització, tenint en compte els itineraris de formació i ocupació de les persones en procés d'inserció.  
  
5. Planificar, gestionar i supervisar l'estat i el correcte funcionament de les instal·lacions i equipaments dels centres de treball.  
6. Gestionar i supervisar el pla de prevenció de riscos laborals.  
7. Dissenyar i planificar la política de formació continuada i el reciclatge de tot el personal, i afavorir les relacions interpersonals de l'equip.  
8. Representar externament l'empresa en el seu territori d'actuació.  
  
9. Establir contactes amb empreses i organitzacions relacionades amb l'àmbit professional, tant per a afavorir l'activitat productiva de l'empresa com per a promoure sinergies que puguen contribuir a la inserció sociolaboral de les persones en procés d'inserció una vegada conclosos els seus itineraris.  
  
Article 42. Quantia de la subvenció  
La subvenció consistirà en un percentatge de l'SMI, a determinar en cada convocatòria anual, per un import màxim de fins al 50 % de l'SMI, referida a la contractació a jornada completa durant tot el període subvencionable de la persona que ocupe el càrrec de gerència. Quan es tracte de contractacions a jornada parcial, la quantia màxima que es percebrà serà proporcional al temps efectiu de treball en funció de la jornada a temps complet.  
  
  
TÍTOL III  
Programa de subvencions a les entitats promotores de les empreses d'inserció  
  
Article 43. Objecte  
1. La subvenció té per objecte finançar els gastos salarials i de Seguretat Social derivats de la contractació de personal tècnic de suport sociolaboral en les promotores de les empreses d'inserció que presten servicis al personal en situació d'exclusió social contractat en empreses d'inserció, per mitjà del desenvolupament d'itineraris individualitzats d'inserció en les mateixes condicions que les establides en la secció 2a del capítol II del títol II d'esta orde per al personal tècnic de suport sociolaboral contractat en les empreses d'inserció.  
  
2. El període subvencionable s'estendrà des de l'1 de gener, o des de la data de contractació inicial, si és posterior a aquella, fins al 31 de desembre de l'exercici, sempre que la persona treballadora es mantinga en el seu lloc de treball fins a esta data, sense que puga sol·licitar-se la mateixa subvenció per l'empresa d'inserció i per la seua promotora.  
  
  
Article 44. Destinatàries de la subvenció  
L'ajuda està destinada a sufragar parcialment o totalment el cost salarial i de Seguretat Social del personal tècnic de suport sociolaboral contractat en l'entitat promotora de l'empresa d'inserció que du a terme l'acompanyament en el lloc de treball i la realització del procés d'inserció sociolaboral del personal en situació d'exclusió social contractat en empreses d'inserció, però les destinatàries finals de les subvencions són les persones en situació d'exclusió social contractades per les empreses d'inserció.  
  
Article 45. Llocs de treball subvencionables i requisits  
Perquè els llocs de treball resulten subvencionables han de tindre els requisits següents:  
1. El personal tècnic de suport sociolaboral ha de tindre titulació de grau mitjà o superior, en l'àmbit universitari o de la formació professional, en Treball Social, Psicologia, Educació Social o Integració Social, preferentment, i a més una experiència prèvia almenys de sis mesos en activitats d'integració laboral de persones en situació d'exclusió social, que els capacite per a la realització de les funcions pròpies del lloc.  
  
2. Comptar en les entitats promotores amb personal tècnic contractat de suport sociolaboral d'acord amb les ràtios establides en l'apartat 3 de l'article 24 d'esta orde.  
  
Article 46. Quantia de la subvenció  
1. La quantia de la subvenció per cada personal tècnic de suport sociolaboral s'establix en un import, a determinar en cada convocatòria anual, per cada treballador o treballadora de l'empresa d'inserció que rep les actuacions pròpies del procés d'inserció sociolaboral, i la subvenció màxima de les quals no pot superar 3,5 vegades l'SMI, inclosa la part proporcional de pagues extres.  
2. Atés que els servicis d'inserció sociolaboral han de prestar-se per a cada persona de la plantilla en situació d'exclusió social amb independència de la jornada de treball que realitza (que sempre ha de ser superior al 50 % de la jornada habitual en l'empresa d'inserció), la quantia de la subvenció no tindrà en compte esta dada però sí els períodes de contractació, de manera que la subvenció es reduirà proporcionalment quan els servicis d'inserció sociolaboral no s'hagen prestat durant tot el període subvencionable.  
3. Per als costos del personal de suport sociolaboral s'han de respectar les ràtios mínimes establides en l'article 24.3 d'esta orde.  
4. En cap cas la quantia de la subvenció pot superar el 100 % del cost real.  
5. En el cas que es produïsquen baixes del personal tècnic de suport sociolaboral subvencionat, la promotora de l'empresa d'inserció ha de substituir-lo en el termini d'un mes i comunicar-ho a la Subdirecció General d'Ocupació de LABORA Servici Valencià d'Ocupació i Formació, en el termini màxim de quinze dies des de la contractació, i adjuntar la documentació justificativa de la seua contractació i que complix els requisits establits en l'article 23 d'esta orde.  
TÍTOL IV  
Programa de subvencions a empreses ordinàries  
  
Article 47. Objecte  
L'objecte de la subvenció regulada en este títol és la inserció sociolaboral de les persones treballadores procedents d'una empresa d'inserció que, una vegada finalitzat el seu itinerari d'inserció en esta, accedisquen a un lloc de treball en l'empresa ordinària.  
  
Article 48. Destinatàries finals de l'ajuda  
Les destinatàries finals de l'ajuda són les persones treballadores procedents d'empreses d'inserció que hagen realitzat un itinerari d'inserció consensuat per l'empresa d'inserció, el treballador o treballadora i els servicis socials competents.  
  
Article 49. Subvencions, requisits, obligacions i quantia  
1. Les subvencions previstes en este títol s'articulen sobre la base de la duració dels contractes efectuats per empreses ordinàries i consistiran en un percentatge de l'SMI inclosa la part proporcional de pagues extres vigent en l'exercici del període subvencionable, a determinar en cada convocatòria, per un import màxim de fins al 60 % de l'SMI, proporcional al període mínim de manteniment dels llocs de treball i a la jornada de les persones treballadores.  
En cas de contractacions de caràcter temporal, la quantia serà un percentatge de l'SMI, a determinar en cada convocatòria, inclosa la part proporcional de pagues extres, corresponent a sis mesos o un any, segons la duració del contracte.  
En el cas de contractació indefinida, l'import de l'ajuda correspondrà a un percentatge de l'SMI de l'exercici corresponent a la sol·licitud, inclosa la part proporcional de pagues extraordinàries, proporcional al període de manteniment mínim obligatori del lloc i a la jornada.  
  
També resultaran subvencionables amb càrrec a cada exercici el manteniment de les contractacions o transformacions de contractes temporals en indefinits, efectuades en els mesos de novembre i desembre de l'exercici immediatament anterior, sempre que estes contractacions s'hagen mantingut durant tot el període subvencionable. En este supòsit, l'SMI aplicable per al càlcul de l'ajuda serà el de l'exercici de la contractació.  
2. Els períodes de contractació subvencionables són:  
a) Contractacions de sis mesos i fins a un any, a jornada completa o a temps parcial.  
b) Contractacions de caràcter indefinit o transformació de contractes temporals en indefinits, a jornada completa o a temps parcial.  
En el cas de contractes a temps parcial, únicament resultaran subvencionables les contractacions efectuades corresponents a una jornada superior a la mitat de la jornada completa de l'empresa.  
3. Amb la finalitat de promoure la plena inserció de les persones en situació d'exclusió social en l'empresa ordinària es podran percebre, per una mateixa treballadora o treballador, subvencions per diferents períodes de contractació subvencionable, fins al límit màxim subvencionable de la subvenció corresponent a la contractació indefinida o transformació de contractes temporals en indefinits.  
D'estes subvencions es descomptaran en tot cas les subvencions a les contractacions temporals reconegudes i pagades amb anterioritat per la contractació de la mateixa persona treballadora.  
4. La contractació objecte de subvenció ha de representar un increment net del nombre del personal en plantilla de l'entitat ocupadora en comparació amb la mitjana de trenta dies naturals anteriors a la celebració del contracte o el seu manteniment quan el lloc haja quedat vacant arran de la baixa voluntària del treballador o treballadora, de defunció, de discapacitat sobrevinguda, de la seua jubilació per motius d'edat, del seu acomiadament disciplinari no declarat improcedent o per causes objectives.  
  
Article 50. Exclusions  
Estaran exclosos de les subvencions regulades en este títol els contractes següents:  
1. Contractes realitzats per empreses de treball temporal per a la posada a la disposició de la persona treballadora en empreses usuàries en les quals prestaran els seus servicis.  
2. Contractes realitzats per empreses que hagen sigut excloses com a beneficiàries de programes d'ocupació.  
3. Relacions laborals de caràcter especial de l'article 2.1 de l'Estatut dels Treballadors.  
4. Contractes en els quals l'entitat ocupadora o el personal directiu o membre dels òrgans d'administració de les empreses que prenen la forma jurídica de societat o de les entitats privades sense ànim de lucre, mantinguen amb la persona treballadora contractada una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de parelles de fet.  
  
  
Article 51. Obligacions  
A més de les obligacions generals establides en esta orde, les empreses beneficiàries de l'ajuda regulada en este títol han de:  
  
a) Formalitzar els contractes per escrit.  
b) En el supòsit de transformació del contracte temporal inicial objecte d'ajuda a contracte indefinit, o en el supòsit de pròrroga de contractes temporals anteriors, ha de comunicar-se esta circumstància a l'organisme gestor de les subvencions, en el termini de sol·licitud de l'ajuda.  
c) Els contractes a jornada parcial han d'arreplegar expressament en el seu clausulat el nombre d'hores setmanals de treball.  
d) En el supòsit de contractació indefinida inicial o conversió a indefinit, l'ocupació creada s'ha de mantindre almenys durant dos anys, i en el supòsit de contractació temporal, l'ocupació creada s'ha de mantindre almenys durant el període establit en el contracte de treball objecte de subvenció.  
e) Durant el període de manteniment del contracte subvencionat no pot disminuir la plantilla mitjana en situació d'alta en l'entitat beneficiària.  
f) En el supòsit de produir-se alguna baixa del personal subvencionat, l'empresa disposa d'un mes de termini per a substituir el treballador o treballadora per un altre o una altra amb els mateixos requisits i condicions que tenia la persona substituïda, i ha de comunicar esta circumstància a LABORA Servici Valencià d'Ocupació i Formació en un termini no superior a quinze dies, deduint-se proporcionalment els dies transcorreguts fins a la nova contractació, excepte causes no imputables a l'empresa, degudament justificades.  
g) Aportar en el termini d'un mes des de la finalització del període subvencionat informe de la Tresoreria General de la Seguretat Social relatiu a la plantilla mitjana de les persones treballadores en situació d'alta durant el període de manteniment exigit.  
  
Article 52. Liquidació i lliurament de l'ajuda  
L'ajuda es lliurarà una vegada concedida i després d'haver-se acreditat els requisits exigits en este títol i la documentació requerida en estes bases reguladores i en la convocatòria corresponent, i presentada juntament amb la sol·licitud de subvenció.  
  
  
DISPOSICIONS ADDICIONALS  
  
Primera. Normativa d'aplicació  
1. Estes subvencions tenen la consideració de subvencions públiques i es regixen per la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el seu reglament, i la resta de normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12 de febrer).  
  
2. Les subvencions que es concedisquen a l'empara d'esta orde arrepleguen les bases establides en la Llei 44/2007, de 13 de desembre, per a la regulació del règim de les empreses d'inserció, en relació amb la Llei 1/2007, de 5 de febrer, de la Generalitat, per als aspectes no regulats en la Llei 44/2007.  
  
Segona. Compatibilitat amb el mercat interior: requisits i exclusions  
1. Les subvencions a les empreses d'inserció, regulades en el títol II d'esta orde, són compatibles amb el mercat comú i no requerixen notificació a la Comissió, ja que es regiran per la Decisió de la Comissió de 20 de desembre de 2011, relativa a l'aplicació de les disposicions de l'article 106.2 del Tractat de Funcionament de la Unió Europea (TFUE) a les ajudes estatals en forma de compensació per servici públic concedides a algunes empreses encarregades de la gestió de servicis d'interés econòmic general (DOUE L núm. 7, 11.1.2012), quan la sol·licitud supere els 750.000 € concedits com a ajudes de minimis per un estat membre durant qualsevol període de tres anys a una única empresa d'inserció, sempre que es complisquen tots els requisits establits en esta, i entre altres:  
a) Atribució de l'execució del servici públic a entitats qualificades d'«interés econòmic general», amb concreció dels paràmetres per al càlcul de la compensació, el control de l'excés de compensació i les obligacions que adquirixen les entitats prestadores d'estos servicis.  
  
b) Les subvencions no han de superar el nivell necessari per a cobrir totalment o parcialment els gastos ocasionats per l'execució de les obligacions de servici públic, sense que en cap cas puguen superar ni el cost del servici prestat ni un import anual de 15 milions d'euros.  
  
c) Queden fora de l'àmbit d'aplicació de la Decisió els transports i les infraestructures de transports.  
d) El període d'atribució pel qual s'encomane el funcionament del servici d'interés general no pot superar els deu anys.  
2. Les subvencions a les empreses d'inserció, regulades en el títol II d'esta orde, són compatibles amb el mercat comú i no requerixen notificació a la Comissió, ja que, en el cas de no superar el límit de 750.000 € com a única empresa en el termini de 3 anys, es regiran pel Reglament (UE) 2023/2832, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten servicis d'interés econòmic general (DOUE L de 15.12.2023).  
  
A) Estes ajudes sotmeses al règim de minimis SIEG no poden concedir-se a empreses en els sectors següents:  
a. les ajudes concedides a les empreses dedicades a la producció primària de productes de la pesca i de l'aqüicultura;  
b. les ajudes concedides a les empreses dedicades a la transformació i comercialització de productes de la pesca i de l'aqüicultura, quan l'import de l'ajuda es determine en funció del preu o de la quantitat de productes adquirits o comercialitzats;  
c. les ajudes concedides a les empreses dedicades a la producció primària de productes agrícoles;  
d. les ajudes concedides a les empreses dedicades a la transformació i comercialització de productes agrícoles, en els casos següents:  
i) quan l'import de l'ajuda es determine en funció del preu o de la quantitat d'estos productes adquirits a productors primaris o comercialitzats per les empreses interessades,  
ii) quan l'ajuda se supedite a la seua repercussió, total o parcial, als productors primaris;  
e. les ajudes concedides a activitats relacionades amb l'exportació a tercers països o estats membres, en concret les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents vinculats a l'activitat exportadora;  
f. les ajudes condicionades a la utilització de productes i servicis nacionals davant dels productes i servicis importats.  
B) L'import total de les ajudes de minimis concedides per un estat membre a una única empresa que preste servicis d'interés econòmic general no excedirà els 750 000 € durant qualsevol període de tres anys.  
  
C) En el cas de fusions o adquisicions d'empreses, totes les ajudes de minimis concedides anteriorment a qualsevol de les empreses que es fusionen es tindran en compte per a determinar si la concessió d'una nova ajuda de minimis a la nova empresa o a l'empresa adquirent supera el límit màxim establit en l'apartat.  
2. Les ajudes de minimis concedides legalment abans de la fusió o adquisició continuaran sent legals.  
a) En cas que una empresa se separe en dos o més empreses independents, les ajudes de minimis concedides abans de la separació s'assignaran a l'empresa que s'haja beneficiat d'estes, que serà, en principi, l'empresa que assumisca les activitats per a les quals s'hagen concedit les ajudes de minimis. Si esta assignació no és possible, les ajudes de minimis s'assignaran proporcionalment sobre la base del valor comptable del capital social de les noves empreses en la data efectiva de la separació.  
b) Les ajudes de minimis concedides d'acord amb el Reglament (UE) 2023/2832, de la Comissió, de 13 de desembre de 2023, podran acumular-se amb ajudes de minimis concedides en virtut d'altres reglaments de minimis.  
c) Les ajudes de minimis conformes amb este reglament no s'acumularan amb cap compensació relativa al mateix servici d'interés econòmic general, independentment de si constituïx ajuda estatal o no.  
  
d) Les ajudes de minimis concedides en virtut d'este reglament no s'acumularan amb cap ajuda estatal en relació amb els mateixos gastos subvencionables o amb ajuda estatal per a la mateixa mesura de finançament de risc si esta acumulació excedix la intensitat d'ajuda o l'import d'ajudes més elevat que corresponga, fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics poden acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
e) El Reglament (UE) 2023/2832, de la Comissió, va entrar en vigor l'1 de gener de 2024 i serà aplicable fins al 31 de desembre de 2030.  
  
3. Les subvencions a les entitats promotores de les empreses d'inserció i a les empreses ordinàries que contracten persones treballadores en situació d'exclusió social, procedents d'una empresa d'inserció, i que prèviament hagen participat en un itinerari d'inserció, regulades en els títols II i III d'estes bases, són compatibles amb el mercat comú, ja que es regixen pel Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L de 15.12.2023).  
a) Estes ajudes sotmeses al règim de minimis no poden concedir-se a empreses dels sectors següents:  
1r. les ajudes concedides a les empreses dedicades a la producció primària de productes de la pesca i de l'aqüicultura;  
2n. les ajudes concedides a les empreses dedicades a la transformació i comercialització de productes de la pesca i de l'aqüicultura, quan l'import de l'ajuda es determine en funció del preu o de la quantitat de productes adquirits o comercialitzats;  
3r. les ajudes concedides a les empreses dedicades a la producció primària de productes agrícoles;  
4t. les ajudes concedides a les empreses dedicades a la transformació i comercialització de productes agrícoles, en un dels supòsits següents:  
i) quan l'import de l'ajuda es determine en funció del preu o de la quantitat d'estos productes adquirits a productors primaris o comercialitzats per les empreses interessades,  
ii) quan l'ajuda se supedite a la seua repercussió, total o parcial, als productors primaris;  
5t. les ajudes concedides a activitats relacionades amb l'exportació a tercers països o a estats membres, en concret les ajudes directament vinculades a les quantitats exportades, a l'establiment i l'explotació d'una xarxa de distribució o a altres gastos corrents relacionats amb l'activitat exportadora;  
6t. les ajudes condicionades a la utilització de productes i servicis nacionals davant dels productes i servicis importats.  
b) D'altra banda, l'aplicació del règim de minimis suposa que l'ajuda total de minimis concedida a una «única empresa» no serà superior a 300.000 € durant qualsevol període de tres anys.  
c) Les ajudes de minimis concedides d'acord amb el Reglament (UE) 2023/2831, de la Comissió, de 13 de desembre de 2023, poden acumular-se amb les ajudes de minimis concedides d'acord amb el Reglament (UE) 2023/2832, de la Comissió, fins al límit màxim establit en este últim reglament. Poden acumular-se amb ajudes de minimis concedides d'acord amb altres reglaments de minimis fins al límit màxim pertinent que s'establix en el Reglament (UE) 2023/2831, de la Comissió.  
d) Les ajudes de minimis concedides en virtut del Reglament (UE) 2023/2831, de la Comissió, de 13 de desembre de 2023, no s'acumularan amb cap ajuda estatal en relació amb els mateixos gastos subvencionables ni amb ajudes estatals per a la mateixa mesura de finançament de risc si esta acumulació excedix la intensitat d'ajuda o l'import d'ajuda més elevat que corresponga fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics poden acumular-se amb ajudes estatals concedides en virtut d'un reglament d'exempció per categories o una decisió adoptats per la Comissió.  
e) El Reglament (UE) 2023/2831, de la Comissió, va entrar en vigor l'1 de gener de 2024 i serà aplicable fins al 31 de desembre de 2030.  
  
  
Tercera. Atribució del servici d'interés econòmic general de reintegració en el mercat laboral i inclusió social de persones en situació d'exclusió social, requisits i obligacions  
1. Atribució del servici d'interés econòmic general  
L'atribució del servici d'interés econòmic general de reintegració en el mercat laboral i inclusió social de persones en situació d'exclusió social a la Comunitat Valenciana es realitza per mitjà d'esta orde a les empreses d'inserció qualificades i inscrites, amb caràcter definitiu, en el registre administratiu d'empreses d'inserció de la Comunitat Valenciana, d'acord amb el que s'establix en el Reglament (UE) 2023/2832, de la Comissió, de 13 de desembre de 2023, fins al límit de 750.000 € en tres anys previs a la sol·licitud, i les empreses d'inserció que superen este límit, sobre la base de la Decisió de la Comissió de 20 de desembre de 2011, en relació amb la Llei 31/2015, de 9 de setembre, per la qual es modifica i actualitza la normativa en matèria d'autoocupació i s'adopten mesures de foment i promoció del treball autònom i de l'economia social (BOE 217, 10 de setembre), que va declarar les empreses d'inserció com entitats prestadores de servicis d'interés econòmic general.  
  
2. Requisits i obligacions de les empreses d'inserció com a SIEG  
  
Els requisits i les obligacions de funcionament del servici d'interés econòmic general consistent en la reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió), atribuït a les empreses d'inserció, són:  
a) Contingut de les obligacions de servici públic.  
Les empreses d'inserció, com a societats mercantils o cooperatives legalment constituïdes, han de realitzar qualsevol activitat econòmica de producció de béns o servicis la finalitat de la qual siga la integració i formació sociolaboral de persones en situació d'exclusió social com el trànsit a l'ocupació ordinària, per mitjà de la realització d'itineraris d'inserció, processos personalitzats i assistits de treball remunerat, formació en el lloc de treball, habituació laboral i social, oferint a les persones treballadores, així mateix, servicis d'intervenció o acompanyament per a la inserció sociolaboral que faciliten la seua incorporació posterior al mercat de treball ordinari.  
b) Duració de les obligacions de servici públic  
D'acord amb el que s'establix en l'apartat 2 de l'article 2 de la Decisió de la Comissió de 20 de desembre de 2011, el període màxim durant el qual s'encomana el funcionament del servici d'interés econòmic general no superarà els deu anys, mentres que l'adjudicació inicial resulta per un any, a comptar des de l'1 de gener de 2024 al 31 de desembre de 2024, prorrogable automàticament per anys sencers si amb anterioritat al venciment de cada període anual no hi ha derogació expressa d'esta orde o denúncia expressa de la pròrroga.  
El mateix període regirà inclús en el cas que les entitats adjudicatàries decidisquen acollir-se al Reglament (UE) 2023/2832, de la Comissió, de 13 de desembre de 2023, però tenint en compte la limitació de la vigència d'este reglament.  
c) Empreses afectades i territori afectat  
D'acord amb el que es disposa en l'article 4 d'esta orde, les empreses afectades són les empreses d'inserció que desenvolupen la seua activitat a la Comunitat Valenciana, que hagen sigut qualificades amb caràcter definitiu per LABORA Servici Valencià d'Ocupació i Formació i que contracten persones treballadores en situació d'exclusió social vinculades al compliment d'itineraris d'inserció.  
d) Descripció del mecanisme de compensació i paràmetres aplicats al seu càlcul  
Els criteris per al càlcul de les compensacions a les empreses d'inserció per la prestació del servici públic consistent en la reintegració en el mercat laboral i la protecció i inclusió social de grups vulnerables (persones en situació d'exclusió social o en greu risc d'exclusió) s'establixen en els capítols corresponents del títol II d'esta orde, pendents de desenvolupar per les convocatòries anuals.  
  
Les compensacions o subvencions destinades a empreses d'inserció, com a adjudicatàries del servici d'interés econòmic general de reintegració en el mercat laboral i inclusió social de persones en situació d'exclusió social a la Comunitat Valenciana, en el cas d'acollir-se a la Decisió de la Comissió de 20 de desembre de 2011, no superaran un import anual de quinze milions d'euros, d'acord amb el que s'establix en l'article 2 d'esta decisió.  
A més, en el cas d'acollir-se a la Decisió de la Comissió, l'import de la compensació anual no superarà el necessari per a cobrir el cost net derivat del compliment de les obligacions de servici públic, inclòs un benefici raonable, per al càlcul del qual es tindrà en compte el coeficient de rendibilitat anual de vendes d'empreses el sector, considerat com a beneficis de l'exercici abans i impostos i interessos, aplicable als ingressos per vendes.  
En el cas d'acollir-se al Reglament (UE) 2023/2832, de la Comissió, de 13 de desembre de 2023, les ajudes no podran superar 750.000 € en qualsevol període de 3 anys.  
e) Les modalitats per a evitar i recuperar les possibles subvencions excessives  
1r. L'import de les subvencions destinades a les empreses d'inserció per la prestació del servici públic regulades en esta orde en cap cas poden superar el cost del servici, d'acord amb el que s'establix en l'article 12 d'esta orde.  
No obstant això, i en el cas que una vegada concedida la subvenció i justificat el gasto puga comprovar-se que l'ajuda concedida és superior al cost justificat de l'activitat subvencionada, s'iniciaria el procediment de reintegrament corresponent d'acord amb el que es disposa en l'article 15 d'esta orde.  
2n. Per a les empreses d'inserció les ajudes de les quals s'hagen acollit al règim establit en la Decisió de la Comissió de 20 de desembre de 2011, si una vegada obtingut l'import màxim subvencionable (cost net més benefici raonable) és inferior a la subvenció percebuda en l'expedient administratiu anual corresponent, o expedients si en són més, s'ha de procedir al reintegrament de la compensació excessiva i aplicar-se el reintegrament a qualsevol dels expedients subvencionats en este exercici, en el cas que n'hi haja més d'un.  
Per a l'obtenció de l'import màxim subvencionable, les empreses d'inserció han de presentar en els tres mesos següents a la finalització del termini de presentació de comptes en el registre mercantil corresponent (o un altre registre, en el cas de cooperatives i societats laborals), els seus comptes anuals corresponents.  
Una vegada estudiats els resultats econòmics d'estos comptes anuals en relació amb el coeficient de rendibilitat anual de vendes d'empreses del sector, si es detecta l'existència de compensació excessiva s'iniciaran els procediments de reintegrament corresponents de subvencions que es tramitaran d'acord amb el que s'establix en l'article 37 de la Llei 38/2003, de 17 de novembre, general de subvencions, en relació amb el procediment establit en l'article 94 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
En el cas que les empreses d'inserció, beneficiàries d'ajudes en un exercici, no presenten els comptes anuals a la Subdirecció General d'Ocupació en el termini establit en esta disposició, es procedirà a iniciar el procediment de revocació i reintegrament total de les ajudes corresponent, d'acord amb la normativa esmentada en l'apartat anterior, per incompliment de les obligacions imposades a les entitats beneficiàries per a la concessió de les ajudes.  
3r. Per a les empreses d'inserció les ajudes de les quals s'hagen acollit al règim establit en el Reglament (UE) 2023/2832, de la Comissió, de 13 de desembre de 2023, si les ajudes sol·licitades superen el límit dels 750.000 € en qualsevol període de 3 anys d'una única empresa, es donarà l'opció a la sol·licitant de canvi de règim, i en defecte d'això, les sol·licituds seran denegades.  
  
Quarta. Repercussió pressupostària  
Als efectes del que es preveu en l'article 26.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, s'indica que esta orde no comporta increment del gasto públic per a la seua posada en marxa i funcionament, més enllà dels crèdits consignats a este efecte, en els pressupostos anuals de la Generalitat, dins del corresponent programa i línia pressupostària, per a finançar les convocatòries respectives.  
  
Quinta. Models normalitzats  
Els formularis normalitzats per a la tramitació d'estes subvencions es troben disponibles en l'adreça d'internet www.labora.gva.es/entitats, així com en la seu electrònica de la Generalitat.  
  
Sexta. Protecció de dades  
1. El tractament de dades personals que es realitze en compliment d'esta norma s'ajustarà al que es disposa en el règim jurídic europeu i estatal en matèria de protecció de dades de caràcter personal.  
2. LABORA Servici Valencià d'Ocupació i Formació serà responsable de les activitats de tractament contingudes en esta orde, i garantirà:  
  
a) L'aplicació dels principis de protecció de dades regulats en l'article 5 del Reglament general de protecció de dades.  
b) El compliment del deure d'informar previst en els articles 13 i 14 del Reglament general de protecció de dades respecte a totes aquelles persones interessades les dades de les quals siguen objecte de tractament de les activitats regulades en esta orde.  
c) L'adopció de mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, seguretat i integritat de les dades, així com les conduents a fer efectives les garanties, obligacions i drets reconeguts en el règim jurídic de protecció de dades. Estes mesures es correspondran amb les establides per l'Esquema Nacional de Seguretat.  
3. Les persones afectades per les diferents activitats de tractament poden exercir els seus drets d'accés, rectificació i supressió de dades, així com de limitació o oposició del tractament, quan siga procedent, davant LABORA Servici Valencià d'Ocupació i Formació.   
4. Les comunicacions de dades que es realitzen a conseqüència de la col·laboració entre administracions públiques es realitzaran amb fonament en les normes amb rang de llei aplicables.  
5. Tota la informació relativa als tractaments de dades de caràcter personal previstos en esta norma es trobaran disponibles en el Registre d'activitats de tractament de LABORA Servici Valencià d'Ocupació i Formació.  
6. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius s'han de tindre en compte els principis de protecció de dades, especialment quant al principi de minimització.  
  
7. El tractament de dades de les persones destinatàries finals de les ajudes regulades en estes bases, per la seua situació d'especial vulnerabilitat, preveurà que, si és el cas, el règim de publicitat i de notificació de les persones afectades garantisca que no es lesionen els seus drets o interessos legítims. Així mateix, si és el cas, es farà l'avaluació d'impacte oportuna en els termes de la normativa de protecció de dades.  
  
8. En les consultes, per part de l'administració competent en este procediment, de dades personals que es troben en poder de les administracions públiques, s'actuarà de conformitat amb el règim següent:  
  
a) En el cas de consultes de dades que requerisquen autorització de la persona interessada, esta s'atorgarà, de manera inequívoca, per a poder consultar les seues dades personals. En cas contrari, la persona interessada haurà d'aportar els documents acreditatius corresponents.  
b) En el cas que la consulta de dades estiga emparada per l'article 28.2 de la Llei 39/2015, l'òrgan gestor d'este procediment té la potestat per a consultar esta informació. No obstant això, si la persona interessada desitja oposar-se a això, és imprescindible que indique la informació concreta a la consulta a la qual s'oposa i els motius que ho justifiquen. Si s'oposa queda obligat a aportar els documents acreditatius corresponents.  
c) En el cas que la persona interessada declare dades personals, l'òrgan gestor podrà verificar-ne la veracitat d'acord amb el que s'establix en la disposició addicional octava de la Llei orgànica 3/2018, de 5 de desembre, i en l'article 4 de la Llei 40/2015, d'1 d'octubre, de règim jurídic del sector públic.  
9. Quan la persona sol·licitant o qui la represente legalment aporte dades de caràcter personal de terceres persones en el procediment administratiu, tindrà l'obligació d'informar-la dels aspectes següents:  
  
a) La comunicació d'estes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat. Si una llei requerix per a esta consulta autorització de la persona les dades de la qual es consultaran, la persona sol·licitant o qui la represente legalment ha d'haver demanat esta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que té en relació amb el tractament de les seues dades personals.  
  
Séptima. Facultats d'execució  
1. Es faculta la persona titular de la Direcció General LABORA Servici Valencià d'Ocupació i Formació per a dictar les instruccions i adoptar les mesures que considere oportunes per a l'aplicació i execució d'esta orde, com també per a ampliar els terminis de justificacions, amb caràcter excepcional, quan hi concórreguen circumstàncies degudament motivades que impossibiliten la seua presentació en els terminis assenyalats.  
2. Per mitjà de resolució de la persona titular de la Direcció General de LABORA Servici Valencià d'Ocupació i Formació, es publicaran anualment les convocatòries i els fons que les financen.  
  
  
  
DISPOSICIONS DEROGATÒRIES  
  
Única  
Queda derogada l'Orde 20/2018, de 14 de novembre, de la Conselleria d'Economia Sostenible, Sectors Productius, Comerç i Treball, per la qual s'establixen les bases reguladores de les subvencions destinades a la integració sociolaboral de persones treballadores en situació o risc d'exclusió social en empreses d'inserció i en empreses ordinàries de treball (DOGV 8425, 16.11.2018).  
Així mateix, queden derogades les disposicions del mateix rang o inferior que s'oposen a les disposicions d'esta orde.  
No obstant això, les sol·licituds de subvencions presentades a l'empara de l'Orde 20/2018, de 14 de novembre, continuaran regint-se per la normativa esmentada.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Generalitat Valenciana.  
  
València, 5 de juliol de 2024  
  
El conseller d'Educació, Universitats i Ocupació  
JOSÉ ANTONIO ROVIRA JOVER